Aste Santuko elizkizunak hodeian bideoa automatikoki sortzeko sistema adimendunen bidez erreproduzituko ditu Euskaltelek\nEuskaltelen eta Bilboko Gotzaindegiaren arteko hitzarmenari esker, zeremoniak pertsonengana hurbiltzeko aukera emango du teknologiak -zehazki, adimen artifizialak-.\nInstalazio horri esker, EAEko etxeetatik audio- eta bideo-kalitate onarekin ikusi eta entzun ahal izango dira ekitaldiak, gotzaindegiaren http://www.bizkeliza.org/ web-orriaren bidez.\nBilbo, 2020ko apirilak 8. Euskaltel akordio batera iritsi da Bilboko Gotzaindegiarekin, Aste Santuan Bilboko Katedralean ateak itxita egingo diren elizkizun nagusiak zuzenean emateko. Hala, nahi duten guztiei aukera emango zaie erlijio-esanahi berezia duten egun hauetan Bilboko gotzain Mario Izetak zuzenduko dituen elizkizunetan parte hartzeko, aurten ez baita bertara joateko modurik izango, COVID-19a dela medio.\nCOVID-19aren pandemiak eragindako osasun-krisia eguneroko ohiturak eta tradizioak aldatzen ari da, eta hori agerian geratu da Aste Santuko ekitaldiekin ere. Egoera horren aurrean, teknologia, eta zehazki adimen artifiziala, lagungarri izan daiteke erlijio-zeremonia eta -liturgiak jendeari hurbiltzeko, etxetik mugitu beharrik gabe.\nZuzeneko emankizunak egin ahal izateko, Bilboko Gotzaindegiaren kasuan, instalazio aurreratu bat egin da, elementu hauekin: une bakoitzeko planoak hartzen dituen kamera bat, katedraleko mikrofonoen sarrera formatu analogikoan jasotzen duen eta soinua seinale digital bihurtzen duen audio-kodegailu bat, eta inguruko soinua jasotzeko mikrofono bat, audioaren segurtasun-kopia gisa jarduten duena.\nInstalazio horri esker, elizkizunak audio eta bideo-kalitate egokiarekin jasoko dituzte fededunek gotzaindegiaren webgunearen bidez (http://www.bizkeliza.org/). Horretarako, atal berezi bat jarri dute webgunean. Gotzaindegiak bere egutegia osatu ahal izango du han, eta elizkizun guztiak eman.\nZehazki, meza eta ospakizun hauek jarraitu ahal izango dira sarearen bidez:\n- Krisma-meza (Ostegun Santua, 12:00)\n- Ostegun Santuko Afariaren ospakizuna (17:00etan)\n- Ostiral Santuko Jaunaren Nekaldiaren ospakizuna (17:00)\n- Larunbat Santuko Pazko-gaubeila (22:30)\n- Pazko Igandeko meza (12:00)\nAholkulari eta dibulgatzaile teknologiko gisa, Euskaltelen helburu nagusia da erakunde publiko eta pribatuei teknologia eta zerbitzu digital berriak azkar eta erraz ezagutzen eta txertatzen laguntzea, erronka teknologiko berriei arrakastaz aurre egiteko.\nKasu honetan, elizkizunak zuzenean ematea posible da Euskaltelek Cinforekin duen aliantzari esker. Tiivii izeneko teknologia propioaren bidez hodeian bideoa automatikoki sortzeko sistema adimendunetan espezializatuta dago enpresa hori. Teknologia horrek hodeiko bideo-ekoizpen automatikoko sistema adimendunak ditu. Sistema horiei esker, adimen artifizialak gobernatutako kamera finkoek eta mugikorrek automatikoki sortzen dute TBren seinalea. Hala, kalitateko bideo-ekoizpenaren kostuak ahalik eta gehien murrizten dira, eta ekitaldi desberdinetarako egokitutako instalazio aurreratu bat eskaintzen da. Emanaldia zuzenean egiten da, eta euskal erabiltzaileek beren ordenagailuetatik nahiz tableta eta telefono mugikorretatik jarraitu ahal izango dituzte elizkizunak.


Gasteizek 'Kazetaritza, bertatik bertara' jardunaldiak hartuko ditu - Diario de Noticias de Navarra\nGasteizek 'Kazetaritza, bertatik bertara' jardunaldiak hartuko ditu\nGaurko gaiak aztertuko dira, hala nola uraren krisia, Ekialde Ertaina, populismoak eta ‘fake news’ direlakoak\ndeia 09.02.2020 | 22:27\n'Kazetaritza, bertatik bertara' jardunaldien aurkezpena G.U.\n'Kazetaritza, bertatik bertara' jardunaldien aurkezpena\nBILBO. Urtero legez, Gasteizek 'Kazetaritza, bertatik bertara' jardunaldiak hartuko ditu abuztuaren 26tik 30era. Bertan, prentsako profesionalek (kazetariak, argazkilariak...) eguneroko tratamendu informatiboa aztertuko dute. Ekitaldiaren aurkezpenean, Kultura eta Gizarte Etxeen zinegotzi Estíbaliz Cantok jardunaldiak "herritar guztiei irekitako eztabaida eta gogoeta espazioak sortzeko asmoz, informazioaz sakonago eta lasaiago hausnartzearren, urteko beste garai batzuetako presarik gabe" direla azaldu du.\nKazetaritza, bertatik bertara jardunaldiek zazpigarren edizioa beteko dute, azken hilabeteetan nazioartearen arreta erakarri duten gaiei begira: uraren krisia, Ekialde Ertaineko gatazka, populismoak edo 'fake news' direlakoak, besteak beste.\nJarduera gehienak Gasteizeko Europa jauregian egingo dira. Funtsean hitzaldi eta mahai-inguruek osatzen dute programa, zeinetan leku gatazkatsuetan lan egiten duten berriemaileak, ordezkari bereziak, prentsa-argazkilariak edo beste profesional batzuk arituko baitira.\nHitzaldi eta solasaldiak 12:00etan eta 19:00etan hasiko dira, eta sarrera librea izango da, lekuak bete arte. Gauez, programan landutako edukiekin lotura duten filmen ziklo bat antolatu da. Florida zinema-aretoetan izango dira proiekzioak, 3 euroan.\nKalean bertan Pedro Armestre prentsa-argazkilari galiziarraren argazki-erakusketa jarriko da, "Haurren ezkontzak" izenburuarekin. Sierra Leonako hegoaldeko neska eta emakumeen egoera ikusarazi nahi du erakusketak. Gasteiz hiribidean ikusi ahalko da, Europa biltzar jauregiaren ondoan, abuztuaren 12tik irailaren 1era arte.\nOspe handiko kazetariak eta prentsa-argazkilariak etorriko dira hirira, informazio mota horretan esperientzia luzea dutenak: Pedro Armestrez gain, Mónica García Prieto, Jesús Nuñez Villaverde, Sandrine Morel eta Karlos Zurutuza.\nAurtengo berritasuna abuztuaren 30ean iritsiko da, 19:00etan ANTÍLOPEZ taldearen musika ikuskizunak emango baitio amaiera programari. Bikote huelvarrak ibilbide luzea egin du, musika eklektikoa eta umore adimentsua nahastuz, eta haien hitz garratzak eta estilo berdinezina gaurko errealitatearen kronika dira.


Bedelkarren azken prezioen azoka bihar, Udal Pilotalekuan - Bergara - Goiena.eus\nBedelkarren azken prezioen azoka bihar, Udal Pilotalekuan\nJulen Iriondo 2016-02-19 15:00\nAzokaren aurreko edizio bat.\nNeguko kanpainatik geratzen zaizkien arropak Udal Pilotalekura eramango dituzte bihar, zapatua, herriko hamalau komertziok. Honela, herritarrek aukera izango dute %50etik gorako deskontuekin erosketak egiteko. 10:00etatik 20:00etara izango da azoka.\nBi lentzeria, bi kirol denda, umeen arropa denda bat eta helduentzako arropa dendak izango dira azokan: Amua, Anezka, Annika, Bolintxo, Igarza, Iratxo, Jauja, Jo'ka, Junbiju, Jolas, Laket, Mirari, Subijai eta Xuxu.\nOso prezio onetan izaten dira arropak Bedelkarrek antolatu ohi dituen azokotan; izan ere, negu sasoitik geratutakoak izaten dira, taila solteak askotan, eta merkatariek hurrengo sasoiari txanda emateko saldu nahi izaten dituzte horiek. %50etik gorako deskontuak izango dira, oro har; eta, beti ere, orain arte dendan egon direna baino merkeago egongo dira arropak.\nJo'ka dendako eta Bedelkarreko ordezkari Ainhoa Garitanoren arabera, neguko beherapenak "oso trankil" joan dira. Egun onak izan omen dira, baina baita bestelakoak ere. Merkatarientzako ere azokok merezi dutela dio Garitanok.


Châteauvieux (Var) - Wikipedia, entziklopedia askea.\nCastellane, La Garde, Peyroules, Séranon, Brenon eta La Martre\n41 (%50.6) 42 (%51.9)\nChâteauvieux (frantsesez eta ofizialki: Châteauvieux) Okzitaniako udalerri bat da. Administratiboki Frantziako Var departamenduan dago, Proventza-Alpeak-Kosta Urdina eskualdean. 2013an 69 biztanle zituen.\n2007an Châteauvieux udalerrian erroldatutako biztanleak 69 ziren. Familiak 27 ziren, horien artean 8 pertsona bakarrekoak ziren (4 bakarrik bizi ziren gizonak eta 4 bakarrik bizi ziren emakumeak), 11 seme-alabarik gabeko familiak ziren eta 8 seme-alabak dituzten bikoteak ziren.\n2007an 71 etxebizitza zeuden, 31 familiaren etxebizitza nagusia ziren, 35 bigarren erresidentzia ziren eta 4 hutsik zeuden. 66 etxeak ziren eta 5 apartamentuak ziren. 31 etxebizitza nagusietatik 25 bere jabearen bizilekua ziren, 5 alokairuan okupaturik zeuden eta 2 doan lagata zeuden; 6 etxek bi gela zituzten, 6 etxek hiru zituzten, 11 etxek lau zituzten eta 9 etxek bost zituzten. 25 etxek euren parking plaza propioa zuten azpian. 20 etxetan ibilgailu bat zegoen eta 10 etxetan bat baino gehiago zituzten.\n2007an lan egiteko adina zuten pertsonak 47 ziren, horien artean 32 aktiboak ziren eta 15 inaktiboak ziren. 32 pertsona aktiboetatik 25 lanean zeuden (16 gizon eta 9 emakume) eta 8 langabezian zeuden (1 gizon eta 7 emakume). 15 pertsona inaktiboetatik 5 erretiraturik zeuden, 4 ikasten zeuden eta 6 "bestelako inaktibo" gisa sailkaturik zeuden.\n2000. urtean Châteauvieux udalerrian 6 nekazaritza-ustiategi zeuden.\nLa Martre (1,9 km)\nBrenon (3,0 km)\nLe Bourguet (4,7 km)\nBargème (5,4 km)\nLa Bastide (6,2 km)\nPeyroules (6,9 km)\nLa Roque-Esclapon (7,4 km)\nMultimedia: Châteauvieux (Var)\nBNF: 15277867t (data)


Carl Wilhelm Tölcke - Wikipedia, entziklopedia askea.\nEslohe, 1817ko maiatzaren 31\nDortmund, 1893ko azaroaren 30a (76 urte)\nMonumentua, Dortmundeko Ostenfriedhof hilerrian\nCarl Wilhelm Tölcke ( Eslohe, Sauerland, 1817ko maiatzak 31 - Dortmund, 1893ko azaroak 30) alemaniar politikari sozial demokrata izan zen, "Westfaliako Gizarte Demokraziaren aita" eta Allgemeinen Deutschen Arbeitervereins- eko presidentea.\nCarl Wilhelm Tölcke 1817ko maiatzaren 31n jaio zen Eslohe herrian. Christian Tölcke poliziaren semea zen. Bere ama, Dorothea Schildmann zen. Aita protestantea zen eta Prusiako gobernuak Westfaleko dukado zaharrera bidali zuen, Eslohe herri katolikora. Familiaren bizi-baldintzak oso apala ziren. Apartamentu-eraikinaren egoerari buruzko txosten batean, Christian Tölcke-k materialen baldintzak salatu zituen: "Haize-danbada bakoitzarekin, leihoek hegan egiten dute, argia amatatu egiten da eta geletako tamaina oso txikia da"; Aurrerago esango du; "biztanlea ezin du bere apartamentua berotzeko beharrezkoa den egurra ordaindu".\nEsloheko protestante komunitaterik gabe, Carl Wilhelm eliza katolikoan bataiatu zen. Berak aldare mutiko gisa jardun zuen eta lehen hezkuntza Esloheko eskolan jaso zuen. Eskola ondoren, 1832an Justizia Administrazioan lan egin zuen ofizial gisa. Geroago, bere jarduera profesionala eten egin zuen zerbitzu militarrak zirela eta. 1844an, Altenan Nekazari ofiziala izan zen eta gortean ere izan zen. 1844ko apirilaren 5ean, Antonia Friederike Müller, Suhlgo lege administrari baten alabarekin, ezkondu zen. Bikoteak zortzi seme-alaba izan zituen. Profesionalki, 1848an bulegoko zuzendari bihurtu zen.\n1 1848ko iraultza\n2 SDAPetik SPDra\n1848ko iraultza[aldatu | aldatu iturburu kodea]\nMartxoaren Iraultzaren agerraldiaren ondoren, 1848an, Tölcke politikoki inplikatzen hasi zen. Alemaniako Gobernuko aurkariei hurbildu zitzaien eta zaharberritze politikaren kritikatzaile izan zen. Tölcke-k, sistema konstituzionalista errespetatuko zuen monarkian sinisten zuen: "Jende askeak beren erregea tronuan jartzen dute, eta, ondoren, berarekin eztabaidatzen dute zein izan behar duen gobernua eta mantentzeko eskubidea". Beraz, iraultzaren garaian, Johann Friedrich Joseph Sommerrekin bat zetorren, liberalen aldekoak biak.\nTölcke-k, 1848ko apirilaren 8an, Altenaer Wochenblatt egunkarian, berri bat argitaratu zuen. Bertan, Altena hirian borroka talde bat eratzeko deia egin zuen. Kartzelan egon ondoren, 1848ko uztailaren 1ean kaleratu zuten, "zerbitzuaren arduragabekeria" zela eta bere esanetan. Uztailaren 20an konstituzio zibilen elkartearen sortzaileetako bat izan zen. Egun batzuk geroago, Bürgerverein Konstituzioaren behin-behineko presidentea izendatu zuten. Elkartearen kide kopurua nabarmen hazi zen eta bertan artisauak, langileak eta era guztietako merkatariak bildu ziren. rErlijio ezberdinetako jendea zegoen, katolikoak eta juduak, adibidez. Elkartea legeztatu egin zen eta erreakzionarioen aurkako borrokatu zuen, baita errepublikano-demokratikoen aurka ere. \nPrusiako Batzar Nazionala desegin ondoren, 1848ko azaroaren 14an atxilotu zuten Tölcke. Egun gutxi egon zen atxilotutasubasta bateko dirua sahutzeagatik. 1849ko Iserlohnen altxamenduan, hango milizien lehendakaria izatea eskaini zitzaion, baina kargua ukatu egin zuen. Gainera, legezko xedapenak bete behar zituztela argudiatu zuen.\nIserlohnen altxamenduaren ostean, Tölcke-k ihes egin behar izan zuen, traizioz akusatua izan zelako. 1849ko azken egunetan, kartzelara joan zen, baina 1850eko maiatzean kaleratu eta Weselera bidali zuten. Hala eta guztiz ere, 650 thalersko isunarekin zigortu zuten eta eskubide zibilak galdu zituen. Hori guztia, 1850eko maiatzaren 20an subasta baten dirua xahutzea leporatu zitzaiolako, gertatu zitzaion. Geroago, epaia gutxitu zion Hamm-en Apelazio Auzitegiak.\nKartzelatik atera zenean, Tölcke-k Iserlohnen bizitzera joan zen eta bere bizitza berreraikitzen saiatu zen. Kale saltzaile eta idazle gisa aritu zen. 1857an hiru hilabeteko kartzela zigorra ezarri zioten Duisburgeko estatuaren aginpideari aurre egiteagatik. Geroago "Volksbote" aldizkarian argitaratutako artikulu bat idatsi zuen. Artikuluan, monarkia konstituzional bat defendatu zuen, Ferdinand Lassalle- ren ideietik oso hurbil. 1860. urtean, Tölcke-k Alemaniako Elkarte Nazionalarekin harremanetan jarri zen. 1865an bere eskubide zibilak berreskuratzeko ahaleginak egin zituen. Bere nahia Iserlohn distrituko adminstratzeile izatea zen eta horregatik saiatu zen bere eskubide zibilak berrezkuratzen baina ez ztuen berreskuratu.\n"Knüppeltölcke" -ren karikatura garaikidea\n1865. urtearen hasieran, Tölcke-k, Iserlohn-en zegoelarik, Allgemeiner Deutscher Arbeiterverein, Alemaniako Langileen Elkarte Orokorrak, ADAV (letrekin ezaguna dena alemanian)ekin batu zen. Debekuak izan arren, Westfalia eta Renaniako kanpainen aldeko agertu zen. Oso ezaguna bihurtu zen eta ADAV-arentzat jarraitzaile ugari irabazi zituen. Elberfeld-eko Hugo Hillmann- ekin batera, Tölcke, mendebaldeko Prussiako ( Rheinland eta Westphalia ) liderra izan zen .\n1865eko azaroaren 30ean, ADAVeko presidentea hautatu zuten Frankfurten . Laster, Sophie von Hatzfeldt kondesarekin gatazkan sartu zen, Ferdinand Lassalle- ren ondareagatik. Momentu horietan, alderdiko estatutual aldatzearen kontra agertu zen. Hugo Hillmann-en aldekoak kongresuaren balioa ukatu zuten eta Tölcke sindikatuaren lehendakaritza postua utzi egin behar izan zuen, 1866ko ekainaren erdialdean.  August Perl, presidenteorde ohiak, ordezkatu zuen.\nSDAPetik SPDra[aldatu | aldatu iturburu kodea]\n1874an ADAV sindikatua Prusian debekatu egin zen. Tölcke-k publikoki aitortu zuen SDAP alderdiaren aurkako borroka akats bat izan zela, eta horrek, ADAVa SDAPekin bat egitera bultzatu zuen. Wilhelm Liebknecht bezalako SDAPko zenbait alderdikidek, 1874ko uztailean, ez zuten sinistu hori gertatzen ari zela. Tölcke-k ezin izan zuen ADAV-eko presidentea ( Hasenclever ) konbentzitu ahaleginak batzeko beharra. Hala ere, 1874ko urriaren 11n, Tölcke Wilhelm Liebknechtekin hitz egiten hasi zen, posizioak hurbiltzeko. Leipzigen lehenengo negoziazioak egin ondoren, ondorengo negoziazioak Gotha programa sortu zuten, non Tölcke-k ez zuen parte hartu Wilhelm Hasselmann-ekin zuen gatazkengatik.\nGothako Unitatearen Kongresuan, 1875ean, erakundeen batasuna bukatu zen, azkenean. Alderdi berria Alemaniako Alderdi Sozialisten Alderdia (SPD) deitu zen. Toelcke Dortmund- era joan zen bizitzera eta proiektu berriaren alde lan egin zuen. Partidu berria sendotzeko zereginetan, Dortmundgo elkartea sortu zuen, eta 1878ean, Prentsa Askea, alderdiko organoaren zuzendaria izan zen, Westfalian .\n1880. urteko azken asteetan, Dortmundeko Udaleko hauteskundeetara joan zen, baina ez zuen arrakastarik lortu. 1890. urtean Reichstagerako hautagai izan zen eta botoen % 26,7 irabazi zituen, arrakasta moderatua izanez. Lege sozialistaren indargabetzearen ostean, alderdiaren berreraikitzeko prozesuan lagundu zuen, eta hitzaldietan parte hartu zuen, Halle-n eta Erfurt-en. Gaixotasun larria izan arren, 1893ko hauteskunde orokorretara aurkeztu zen, eta garaitu egin zuten, baina Alderdi Liberal Nazionaleko hautagaiak baino emaitza hobeak lortu zituen.\nCarl Wilhelm Tölcke 1893ko azaroaren 30ean hil zen Dortmunden, 76 urte zituela. Funerala, abenduaren 4an egin zen, bere alderdiko kideekin, Dortmundgo ekialdean dagoen hilerrian.\n↑ Gustav Mayer: Johann Baptist von Schweitzer und die Sozialdemokratie. Ein Beitrag zur Geschichte der deutschen Arbeiterbewegung. Gustav Fischer, Jena, 1909. Reeditado por Detlev Auvermann, Glashütten im Taunus, 1970, pág. 162.\nMultimedia: Carl Wilhelm Tölcke\nOpen Library: OL1937723A\nOrriaren azken aldaketa: 24 maiatza 2019, 21:12.


Hindisheim - Wikipedia, entziklopedia askea.\n48° 28′ 09″ N, 7° 38′ 20″ E / 48.4692°N,7.6389°E / 48.4692; 7.6389Koordenatuak: 48° 28′ 09″ N, 7° 38′ 20″ E / 48.4692°N,7.6389°E / 48.4692; 7.6389\nBischoffsheim, Blaesheim, Geispolsheim, Ichtratzheim, Krautergersheim, Limersheim, Lipsheim eta Meistratzheim\n1.498 (2018ko urtarrilaren 1a)\n737 (%49.2) 765 (%51.1)\nHindisheim Frantziako udalerria da, Rhin Beherea departamenduan dagoena, Ekialde Handia eskualdean. 2013an 1.362 biztanle zituen.\n2007an Hindisheim udalerrian erroldatutako biztanleak 1.362 ziren. Familiak 492 ziren, horien artean 84 pertsona bakarrekoak ziren (44 bakarrik bizi ziren gizonak eta 40 bakarrik bizi ziren emakumeak), 164 seme-alabarik gabeko familiak ziren, 208 seme-alabak dituzten bikoteak ziren eta 36 seme-alabak dituzten guraso-bakarreko familiak ziren.\n2007an 533 etxebizitza zeuden, 504 familiaren etxebizitza nagusia ziren, 4 bigarren erresidentzia ziren eta 25 hutsik zeuden. 482 etxeak ziren eta 50 apartamentuak ziren. 504 etxebizitza nagusietatik 428 bere jabearen bizilekua ziren, 63 alokairuan okupaturik zeuden eta 13 doan lagata zeuden; 1ek gela bat zuen, 5 etxek bi zituzten, 39 etxek hiru zituzten, 79 etxek lau zituzten eta 380 etxek bost zituzten. 460 etxek euren parking plaza propioa zuten azpian. 174 etxetan ibilgailu bat zegoen eta 302 etxetan bat baino gehiago zituzten.\nHindisheim udalerriko biztanleria-piramidea 2009an .\n2007an lan egiteko adina zuten pertsonak 881 ziren, horien artean 688 aktiboak ziren eta 193 inaktiboak ziren. 688 pertsona aktiboetatik 652 lanean zeuden (343 gizon eta 309 emakume) eta 36 langabezian zeuden (14 gizon eta 22 emakume). 193 pertsona inaktiboetatik 69 erretiraturik zeuden, 79 ikasten zeuden eta 45 "bestelako inaktibo" gisa sailkaturik zeuden.\n2009an Hindisheim udalerrian 519 unitate fiskal zeuden, 1.372,5 pertsonek osaturik. Pertsona bakoitzeko diru-sarrera fiskalaren mediana urteko 23.530 euro zen.\n2007an zeuden 61 komertzioetatik, 1 erauzte enpresa zen, 3 janari enpresak ziren, 4 bestelako produktu industrialen fabrikazioko enpresak ziren, 9 eraikuntza enpresak ziren, 14 ibilgailuen saltze eta konpontze enpresak ziren, 1 garraio enpresa zen, 3 ostalaritza eta jatetxe enpresak ziren, 5 finantziazio enpresak ziren, 6 higiezinen enpresak ziren, 8 zerbitzu enpresak ziren, 3 administrazio publikoko enpresak ziren eta 4 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 16 zerbitzu publikoetatik, 1 banku bulegoa zen, 2 ibilgailuen konpontzeko eta nekazaritza tresnetako lantokiak, 2 igeltseroak, 3 zurginak, 2 iturginak, 1 ile apaindegia, 2 jatetxeak, 2 higiezinen agentziak eta 1 tintoreria.\n2000. urtean Hindisheim udalerrian 16 nekazaritza-ustiategi zeuden, 429 hektarea erabiltzen.\nLimersheim (1,6 km)\nHipsheim (2,7 km)\nIchtratzheim (3,2 km)\nLipsheim (3,3 km)\nNordhouse (3,4 km)\nFegersheim (3,8 km)\nBNF: 15271339r (data)\nOrriaren azken aldaketa: 27 otsaila 2021, 12:27.


2007ko udal aurrekontuak aurreko urtekoen ildotik - Uztarria (Azpeitia)\n2020ko apirilek 10, OSTIRELA\nHemen zaude: Sarrera » Aktualitatea »\n2007ko udal aurrekontuak aurreko urtekoen ildotik\nUrola Kostako Hitza | Politika\n2006ko abe. 4a, 15:12\nUdalbatzarrean EAJk eta EAk alde bozkatu dute, Habea kontra agertu da eta PSE-EE eta PP abstenitu egin dira\nJulian Eizmendi alkatearen hitzetan "aurrekontu orekatuak" dira (Urola Kostako Hitza)\nAurtengoak bezalaxe datorren urteko udal aurrekontuak ere, "programan zehaztutako proiektuak aurrera eramateko aurrekontuak dira", Manuel Unanue (EA) Udaleko Ogasun batzordeburuaren esanetan. Beraz, azken bi urteetako aurrekontuen ildotik doaz oraingo hauek ere: "inbertsoreak izango dira, aurreko urteekoen jarraipena". 2007ko udaleko aurrekontu osoa 27.926.467 euro da (aurten baino 602.454 euro gehiago, hau da %4,77 igo da). Udalaren aurrekontu propioa, berriz, 23.724.390 eurokoa da (aurten baino 2.364.603 euro gehiago, hau da %11 igo da).\n.2007ko udal aurrekontuak ostegunean onartu zituzten udalbatzarrean, EAJren eta EAren aldeko botoekin; Habeak kontra agertu zen, eta PSE-EE eta PP abstenitu egin ziren. Manoli Uranga (PSE-EE) eta Julia Tercerok (PP) abstenitzeko arrazoi berbera eman zuten: Udal aurrekontuek Udalbiltza eta euskal presoak lagunduko dituztela. Terceroren esanetan, aurrekontuak ezin ditu onartu, "kontzientziagatik".\nHabeak ere ez zituen onartu aurrekontuak. Prozedurarekin ez dira bat etorri, eta edukietan egindako proposamenen inguruan erantzunik ez dute jaso. Iñaki Errazkinen esanetan, "aurrekontuak egiteko prozeduraren inguruan proposamena egin genuen, epearen barruan, eta ez dugu erantzunik jaso. Batzorde bakoitzak aurrekontuaren inguruan eztabaida zabaltzea proposatu genuen, alor bakoitzaren beharrak mahai gainean jarri eta orokortasunera eramatea. Edukien inguruan proposamenak ere egin ditugu, baina ez dugu erantzunik jaso. Azkoitiarekin, alboko herriarekin, alderatu besterik ez dago: han apartheid-aren inguruan pausoak eman dituzte, eta baita parte hartzearen baitan ere". Habeako kode Miren Odriozolaren esanetan, EAJk eta EAk oposizioarekin negoziatzeko ez dute ahaleginik egin: "Negoziaziorako jarrerarik ez dute izan eta urtero berdina egiten dute".\nManuel Unanueren esanetan, aldiz, aurrekontuetan aukera handirik ez da egon: "Aurreko urteetan hasitako inbertsioei jarraipena emango diote 2007ko udal aurrekontuek, eta ez dute gehiagorako ematen". Inbertsio nagusiak bost direla adierazi zuen Ogasun batzordeburuak: Soreasu kultur gunea, Soreasuko lur azpiko aparkalekuak, alde zaharreko lanak, urbanizazioak (besteak beste, Santutxo eta Sanjuandegi auzoak) eta bidegorriak.\nJulian Eizmendi (EAJ) alkatearen esanetan, 2007ko udal aurrekontuak "urte hauetan onartutako proiektuen ondorioa dira". Alkateak azaldu zuenez, "aurrekontu orekatuak" dira, "gastuak mantendu eta sarrerekin jokatzen delako".\nIgoera handiena izan duen alorra Gizarte Zerbitzuak izan dela azaldu zuten EAJkoek eta EAkoek. "Kopuru aldetik (881.556 euro) ez da nabarmentzen. Baina Eguneko Zentroa enpresa pribatu batek eramaten du, eta orain zuzenean Gipuzkoako Foru Aldunditik kudeatzen da; beraz, udal aurrekontuetan ez da kontutan hartzen". Etxez etxeko laguntza zerbitzua eta larrialdietarako laguntza zerbitzua gehitu egin dituztela ere azaldu zuten.\nAberri Eguna balkoietan ospatzeko deia egin dute\nPow eta Gotzon presoei elkartasuna adierazteko egitasmoa, martxan\nUdalaren dirulaguntzen oinarri arautzaileen inguruko azalpenak\nAlarma egoeran, 'Antolakuntzari salbuespenik ez' dinamika jarri du martxan Krisiaren Seme-alabak Sare Sozialistak\nEuskal Errepublikaren Eguna atzeratzea erabaki du Naziogintza taldeak\nLoreak, Pasaiako sarraskia gogoratzeko\nLapiko zaratarekin erantzun diote herritarrek Espainiako erregearen mezuari\nAzoka irekitzearen aurka agertu da EAJren udal taldea\nPasaiako segadaren urteurren ekitaldia, bertan behera\nBertan behera utzi dituzte Eusko Legebiltzarrerako hauteskundeak


Futbolean, lau jokalarik eta entrenatzaileak agur esan dute - Oñati - Goiena.eus\nFutbolean, lau jokalarik eta entrenatzaileak agur esan dute\nArantzazu Ezkibel Galdos 2018-05-15 12:23\nUrzelai, Lazkano, Palacios, Lizarra eta Irizar.\nGaraipenarekin agurtu dute denboraldia Aloña Mendiko erregional preferenteko jokalariek. Eibar Urkoren aurka 1-0 irabazi zuten –Aritz Zabaletaren gola–. Gainera, agur partidua izan zen bai Gotzon Urzelai entrenatzailearendako, eta baita Aimar Lizarra, Gorka Lazkano, Mikel Palacios eta Joseba Irizar jokalariendako ere.\nEibar Urko taldeari ohorezko pasilloa egin zieten oñatiarrek, Eibar Urkok igoera lortu duela zoriontzeko.\nAloñak ezer ez izan arren jokoan, ondo jokatu eta hiru puntuak etxean geratu ziren. Aloña Mendik 1-0 irabazi zuen ligako azkeneko partidua. Ariz Zabaletak egin zuen Aloñaren gola 35 metrotik egindako jaurtiketa sarean sartuta.\nPartidu hunkigarria izan zen hainbat jokalarirendako agur-partidua zelako. Gotzon Urzelai entrenatzaileak ez du taldean jarraituko, eta ezta Mikel Palaciosek, Aimar Lizarrak, Joseba Irizarrek eta Gorka Lazkanok ere.\nBatzarra eta afaria\nDenboraldia amaitzeko batzar orokorra egingo dute ekainaren 15ean, 19:30ean. Ondoren, afaria egingo dute jokalariekin eta sariak banatuko dituzte.


► Laguntza:Orriak editatu\nArtikulu batzuk, batez ere luzeak direnak, ataletan antolatzen dira, atal bakoitza bere goiburukoarekin (adibidez herrialde-artikuluetan historia, geografia, ekonomia, etab.). Hiru atal (edo gehiago) dituzten artikuluetan TOC (Table of contents = aurkibidea) automatikoki agertzen da. Goiburukoen mailak desberdindu daitezke, horrela atal bakoitza beste azpiatal batzuetan mailakatu dezakegu. Maila aldatzeko, berdin ikurren (\n) kopurua aldatu behar duzu, zenbat eta = gehiago, are baxuago izango da goiburukoaren maila.\nNahi baduzu, edo beharrezkoa iruditzen bazaizu, apropos aurkibidea agertarazi dezakezu. Lehenik, automatiko TOC eskutatu behar duzu (ez bada azaltzen ez duzu ezer egin behar)\nidatziz edizio-lehioan. Agian aurkibidea leku zehatz batetan ipini nahi duzu. Hala egiteko idatzi\nleku horretan; bestela, aurkibidea lehen goiburukoa baino lehen agertuko da.\nidatzi Paragrafo berri bat hasteko, lerroen artean\nZerrendak eta eskemak:<p>\nArtikulu bat aldatzen ari zarela, bat batean hitz interesgarri bat ikusten duzu eta horrekin beste artikulu bat lotu edo sortu nahi duzu. Ba hori oso erraz egin zenezake, gehitu bi kortxete (\n) hitzari alde bakoitzean eta listo, adibide honetan bezala:\nBatzuetan, ordea, artikuluaren izenburua ez da testurako egokia. Horretarako, nahikoa da barra-bertikala (\n) erabiltzea eta ondoren testuan azaltzea nahi duzuna idaztea:\nWikiak segituan detektatzen du\n-tik hasten diren kanpo loturak. Adibidez,\nidatzi eta http://www.gnu.org lotura sortzen da. Lotura berdina, kortxete bat (\n) erabiliz, alde bakoitzean, ere sor genezake, barruan web orriaren helbidea eta loturaren titulua idatziz, hutsune batekin banandurik. GNUren orrialde nagusia adibide zera eginez lortu dugu:\nirudian sakatuz emaitza berdina da. Kanpo loturaren izena idatzi ezik; hau da, kortxeteak jarriz webguneari,\n, emaitza hau da: . Orri berdinean zenbat eta lotura gehiago egin horrela, zenbakiak ere altuagoak izango dira: , , ...\nOrrialdearen azken aldaketa: 15:10, 9 Urria 2008.


Batxilergoko matrikulazioak 2016-2017 - Jesuitak Donostia\n2016-2017 ikasturterako Batxilergorako ikasle berrientzako matrikulazio epe ofiziala martxoaren 9ko EHAOean argitaratu da. Datak hurrengo hauek dira:\nMaiatzaren 2tik 12ra (biak barne): ikastegian egiten bada.\nMaiatzaren 2tik 11ra (biak barne): Hezkuntza, Hizkuntza Politika eta Kultura Sailak honetarako prestatutako aplikazio informatikoaren bitartez egiten bada.\nMatrikula eskaera ikastegian egiten bada, Idazkaritzan hurrengo dokumentuak aurkeztu beharko dira: ikaslea eta aita/ama/tutore legala elkarrekin bizitzearen errolda-agiria, tutore legalaren NAN agiriaren fotokopia, ikaslearen NAN agiriaren fotokopia, familia liburuaren fotokopia non familia unitatearen kide guztiak azaltzen diren.\nGure Idazkaritzako ordutegia eskaera hau egiteko betikoa izango da: 8:00 -18:00 (etengabea). Aipatutako etaparen ikasleen onarpenerako prozedura honekin lotura duten dokumentazio guztia Hezkuntza, Hizkuntza Politika eta Kultura Saileko web orrialdean kontsulta dezakezue.\nBestalde, gogorarazten dizkizuegu azken urteotan ikastetxeak egin dituen Batxilergorako atxikipenak hurrengo ikastegiekin: Ntra. Señora de Aránzazu (Jesuitinak), Mariaren Bihotza (Klaretiar Misiolariak) eta Mary Ward Ikastetxea. Modu honetan, ikastegi hauen DBH4.mailako ikasleek gure Ikastetxeko Batxilergorako sarrera zuzena izango dute, behin matrikula-eskaera eginda.\nOHARRA: Gure Ikastetxeko 4.DBHko ikasleek ez dute kudeaketa hau egin beharko.


Aurtengo leloarekin, Stream IT, Euskal Encounterrek streamingaren alde egindako apustua adierazi nahi izan du. Konkretuki, bideo-joko partidak zuzenean Internet bidez igortzeak ikus-entzunezkoen kontsumoan eragin duen iraultza nahiz sortu diren negozio aukera berrien aldeko apustua.\nBideo-joko partiden nahiz eSports txapelketen zabalpenean liderra den Twitch plataformak %35eko gorakada izan du 2019ko lehen hiruhilean eta erabiltzaileek 2.700 milioi ordu eduki ikusi dituzte denbora tarte horretan. Azken urtean, plataforma horretan dirua irabazten duten pertsonen kopurua %223 igo da.\nStreaminga egiteko beharrezkoa den materiala errazten duen Omnis Club enpresaren fundatzaile Alex "Alxshow" Robleñok Twitch bezalako plataformetan publizitatea ezartzea beharrezkotzat jo du markentzat: “Prentsa eta telebista kontsumitzen ez duen jendearengana iritsi daitezke streamerrak”.\nZiberkriminalitatea da Estatuan hazkunde handiena duen delituetako bat. Espainiak 81.307 ziberdelitu jasan zituen 2017an, aurreko urtean baino %22 gehiago. Euskadik, aldiz, 6041 eraso informatiko jaso zituen 2018ko lehen seihilekoan soilik, 2017an erregistratu ziren 9000 kasuen erdia baino gehiago. Eraso horiek 840 milioi euroko kostua izan zuten euskal enpresentzat\n“Erasoak gero eta landuagoak dira eta hain ondo eginak daude antibirusek ez dituztela hautematen”, adierazi du zibersegurtasunean aditu Carolina Gomezek phishing teknikari buruzko tailerrean. Teknika honek biktimaren banku-datuak engainuaren bitartez lortzen saiatzen da\nBeti software legala eta antibirusa erabili, datuak zifratu, segurtasun kopiak egin, dokumentu konprometituak mahai gainean ez eduki, ordenagailua blokeatu eta pasahitzen kontrola izan. Hauek dira Sergio Alejok Euskal Encounterreko doako tailerren baitan partekatutako jardunbide egokietako batzuk\nMakroekitaldi informatikoak birziklapena sustatzeko eta energia eta ura aurrezteko neurriak hartu ditu. Praktika egoki horien bitartez, Euskal Encounterrek Ihobek ematen duen Erronka Garbia ziurtagiria lortzea du helburu.\nEkonomia zirkularra, berrerabiltzea eta hondakinen bereizketa bultzatzea helburu duen Waste 4 think ekimenak stand bat du Opengunen, hitzaldi bat eman du eta bideo-joko lehiaketa bat antolatu du jokalariak hondakinen kudeaketaren inguruan sentsibilizatzeko.\nPlaneta Verde TV Youtube kanaleko aurkezle David Gayak 12 volteko eguzki energia sorgailu batekin era jasangarrian bizitzeko jarraibideak eman ditu, eta National Geographic telebista kateak boligrafo iraunkorrak banatzen ditu Opengunera gerturatzen diren bisitarien plastikoaren truke.\nEuskaltel Konekta Fundazioak antolatu du Euskal Encounter, Eusko Jaurlaritzaren babesarekin, SPRIren bitartez. Euskaltelek segundoko 60 gigabiteko Interneterako konexioa eskaintzen du, eta, horri esker, topaketa hau munduko ekimen azkarrenen artean kokatzen da.\nAEVIko (Espainiako bide-jokoen elkartea) garapen presidenteorde Arturo Monederok adierazi duenez, bideo-jokoen sektorea ikus-entzunezko aisialdian lehen aukera da Espainian. 2016. urtean, 1.163 milioi euro fakturatu zituen, aurreko urtean baino %7,4 gehiago.\nIgnacio Mendozak, pedagogo, coach eta kirol elektronikoen arloko managerrak, bideo-joko lehiaketetan sortzen den ingurumen psikologiko zorrotzaren gaiari heldu dio. Sektoreak 2016. urtean 14,5 milioiko onurak sortu zituen Espainian, eta egun 5,5 milioi ikusle ditu. Mendozak mugimendu azkarreko mundu bezala definitu du kirol elektronikoen alorra.


Poloniakoan naiz baina niretzat ez da gauza bera euskal kultura euskaraz edo erderaz ezagutzea, leku baten sustraiak hizkuntzan daudelako nire iritziz. 😀\nIkasi nuen eta esfortzu handiarekin lortu nuena besteekin elkarbanatu nahi dut. Ni kanpotarra naiz.\nEguerdian Barakaldoko liburu denda batera liburu bat erostekotan joan naiz. Euskeraz hasi naiz galdetzen ta dendariak Euskeraz erantzun dit. Erosketa eta arreta guztia euskaraz izan da. Benetan bizipen honek pozez bete nau!\nEgunero jendearen aurrean egiten dut lan .Saiatzen naz hitz egiten eta umeekaz be\nJendaurreko hitzaldi batean, gaztelaniaz jardun duen hizlari batek belarriprest txapa zeraman. Denok ikusi dugu pertsona horrek euskaraz ulertzen duela. Halako egoeretan, normalean, denok pentsatuko genuke ez dakiela batere euskaraz. Baina txapari esker, euskaraz egiteko lagun berri bat agertu da denon aurrean, nahiz eta berak gaztelaniaz jardun.\nOgidendan euskaraz eskatu eta erantzuna:\n- dos euros cincuenta, mesedez\nLehenengo ezusteko eguneroko tabernan. 14 urte eta gero euskaraz eskatu dudanean. Tabernaria bigarrenean egokitu da. 11.egunerako ohituta egongo da!!!\nBeti erderaz hitzegiten nion pertsona batek erakutsi dit euskera ikasi nahi duela! ze sorpresa! poz pozik nago ariketa honekin!\nTxikitatik gaztelania erabiltzen nuen lagun askorekin euskaraz hitz egiten hasi naiz!\nEstitxu (Zizur Nagusia)\nErrenteritik paseoak ematea ta euskaraz hitz egitea


Jose Uruñuela kontserbatorioa « Prentsa oharrak\nSan Petersburgoko Balletak maisu eskolak emango ditu dantza kontserbatorioan\nKategoriak: Prentsa oharrak — Etiketak: Ainhoa Arenaza, Jose Uruñuela kontserbatorioa — Komunikazio Zerbitzua / Servicio de Comunicación — 18 ekaina 2019 13:09\nEkainaren 24tik 28ra bitartean izango dira, eta oraindik bada lekurik\nEkainaren 24tik 28ra bitartean, San Petersburgoko balleteko izarretako batzuek maisu eskolak emango dituzte José Uruñuela kontserbatorioan; besteak beste, alor hauek landuko dituzte: dantzaren hastapenak, izaerako dantza, oin-puntuen gaineko errepertorio klasikoa, eta ballet eskolak.\nKontserbatorioko zuzendari Ainhoa Arenazak eta irakasle eta ekitaldiaren koordinatzaile Sergey Vianak aurkeztu dute gaur prentsaurrekoan.\nVaganovaren teknika —munduko onena— baliatzen duen ikastaro trinkoa egiten den lehenengoa da.\nLankidetza duela lau urte sortu zen. Izan ere, 2016ko azaroan, ikasle eta irakasle talde bat San Petersburgoko festibalera joatera gonbidatu zuten. Ondoren, “Scherezade” balleta ekoitzi zuten elkarrekin, balleteko izarrek zein kontserbatorioko ikasleek parte hartu zutelarik; emanaldiak arrakasta handia lortu zuen Andorran, iazko otsailean. Ainhoa Arenazak, zuzendari berriak, beste urrats bat egin nahi izan du aurrera lankidetzan.\n30 leku daude, eta oraindik badu izena emateko aukerarik, 945 162 606 edo 665744034 telefonoetara deituta.\n“Jose Uruñuela” kontserbatorioak Dantzaren Nazioarteko Eguna ospatuko du igandean, hilak 12\nKategoriak: Prentsa oharrak — Etiketak: Dantzaren Nazioarteko Eguna, Jose Uruñuela kontserbatorioa — Komunikazio Zerbitzua / Servicio de Comunicación — 8 maiatza 2019 10:29\nProbintzia plazan izango da, 12:00etatik 14:00etara\nNazioarteko Dantza Programa\nGasteizen Dantzaren Nazioarteko Eguna hemezortzigarrenez jarraian ospatzeko asmoz, “Jose Uruñuela” udal dantza kontserbatorioak horrekin lotutako hainbat jarduera antolatu ditu, Gasteizko Udaleko Kultura Sailaren babesarekin eta “Dantzaren Nazioarteko Eguna” izendapenaren babesean. Ekitaldi nagusia Probintzia plazan izango da, maiatzaren 12an (igandea), 12:00etatik 14:00etara.\nBeste hauek ere hartuko dute parte: Sofía Abaitua dantza estudioa, Gisela dantza zentroa, “Así es Colombia” folklore taldea, Sarasvati taldea, Urkide ikastetxea, Traspasos dantza zentroa, Yew Haw country taldea, Dunia&Naisha Manjit zentroa eta Noralai eskola.\nJosé Uruñuela kontserbatorioan ate irekien eguna egingo dute datorren ostegunean\nKategoriak: Prentsa oharrak — Etiketak: Jose Uruñuela kontserbatorioa, matrikulazio-kanpaina — Komunikazio Zerbitzua / Servicio de Comunicación — 9 apirila 2019 11:48\n18:15ean izango da eta hurbildu nahi duen ororentzat zabalik egongo da; helburua maiatzetik aurrera irekiko den aurrematrikula aldian matrikula berriak lortzea da\nJosé Uruñuela Udal Dantza Kontserbatorioak ate irekien eguna egingo du datorren ostegunean (apirilak 11) 18:15ean. Horren xedea ikastegiko jarduerak eta instalazioak ezagutzera ematea eta 2019-2020 ikasturterako ikasle berriak erakartzea da; izan ere aurki helduko dira aurrematrikula eta matrikula aldiak.\nHala, irakaskuntza ez arautuko ikasleentzat maiatzaren 6tik 31ra bitartekoa izango da aurre-matrikula egiteko epea, eta matrikula egitekoa, ekainaren 25etik uztailaren 5era artekoa. Ikasle horiek sarrera-probak egin beharko dituzte kontserbatorioan sartu ahal izateko.\nOinarrizko irakaskuntzei eta irakaskuntza profesionalei dagokienez, horietan sartzeko probaren aurrematrikula maiatzaren 20tik ekainaren 7ra bitartean egingo da –proba ekaineko bigarren hamabostaldian egin ohi da eta–, eta matrikula, berriz, uztailaren 1etik 5era bitartean.\n“Jose Uruñuela” dantza kontserbatorioa ezaguna da 1987tik hona dantzaren irakaskuntzan egin duen lanagatik, betiere kalitatezko formazio profesionala eskaintzeko asmoz. Horrez gain, titulazioa eta ikasketen errekonozimendu ofiziala bermatzen dizkie gazte gasteiztarrei, dantzarekiko interesa sustatzen du, kulturaren ikuspegian Gasteiz Europako hirien parera eramaten laguntzen du eta, besteak beste, egiten duen lanaz gozatzeko aukera eskaintzen die herritarrei.\nDantza kontserbatorioan eskaintzen diren ikasgaiak desberdinak dira prestakuntza-mailaren arabera: irakaskuntza ez arautuaren kasuan dantzarekiko lehen harremana lantzen da, eta oinarrizko irakaskuntzetan eta irakaskuntza profesionaletan, aldiz, dantza klasikoa, izaerako dantza, dantza garaikidea, dantza tradizionala, musikaren lengoaia, errepertorioa, dantzaren historia, anatomia eta elikadura, arte dramatikoa eta puntak.\nJosé Uruñuela Kontserbatorioko erabilera anitzeko aretoa berriztatu dute dantzarako egokia izan dadin\nKategoriak: Prentsa oharrak — Etiketak: Jose Uruñuela kontserbatorioa — Komunikazio Zerbitzua / Servicio de Comunicación — 11 otsaila 2019 09:15\nBeste entsegu-gela bateko zorua ere berriztatu dute, bai eta argiztapen eta pintura orokorrak ere; guztira, 67.702 euroko inbertsioa egin dute\nGaur inauguratu dute Jose Uruñuela Dantza Kontserbatorioko erabilera anitzeko aretoa. Esku-hartze horrez gain, beste hobetze-lan txikiago batzuk ere egin ditu udal organismo autonomoak azken hileotan, eta 67.602,30 euro inbertitu ditu guztira.\nInaugurazio-ekitaldian parte hartu dute Kontserbatorioko lehendakari den Estíbaliz Canto zinegotziak eta kontserbatorioko zuzendari Ainhoa Arenazak.\nCantoren esanetan “egiaztatu ahal izan dugu Kontserbatorioak zerbitzu paregabea ematen diela herritarrei, arte eszeniko honetan prestakuntza jasotzen duten haurrei”. Erabilera anitzeko aretoari dagokionez, ordezkariak honakoa azpimarratu du: “aspalditik genuen zorra da, eraiki zenean ez baitzen dantza-aretotzat hartu, beharra egon bazegoen arren”. Jarraian, zera adierazi du: “15 urte geroago, ordea, jarduera horretarako prest dago, eta horrek Udalarentzat bere Kontserbatorioak nolako garrantzia duen erakusten du; izan ere, prestigio handidun organismoa da, eta lanean jarraituko behar dugu hura zaintzeko eta, ahal bada, hazten laguntzeko”\nInstalazioei egindako bisitan, Kontserbatorioak dantza klasikoko ekitaldi bat eskaini du. Pieza horretan, Ikasketa Profesionaletako 5. eta 6. mailetako ikasleek hartu dute parte, 6. mailako Elvira Illana gidaritzapean eta Israel Ruiz de Infanteren pianoaren doinura. Cantoren hitzetan “egiaztatu ahal izan dugu berriztapen-lanek onurak ekarri dizkietela ikasleei”.\nHorren ondoren,Ilianak berak sortutako Arriskuan koreografia dantzatu dute, lengoaia klasikoa baliatzen duen proposamen garaikidea. Izenak berak dioen bezala, piezak arriskupeko egoerak ditu inspirazio iturri eta, nolabait, ikasleek dantza ikasketak bukatzean bizitzen duten egoera sinbolizatzen du, “ezezagunera salto egiteko unea” heltzean sentitzen dena, alegia. Proposamen koreografiko horrek balleterako barrak baliatzen ditu arrisku egoera simulatzeko, eta segurtasuna eta amildegia biak ala biak irudikatzen dituzte barrek.\nGuztira hiru esku-hartze egin dira kontserbatorioan eta 67.702,30 euro inbertitu dira.\nLehen esku-hartzean bi lan nagusi egin dira: erabilera askotariko aretoa dantzarako egokitzeko 150 m2-ko oholtza instalatu da, eta beste dantza-areto batean 105m2-ko oholtza ordezkatu da. 42.665,74 euro guztira.\nBigarrenean, eraikinari pintura-lan orokorrak egin zaizkio, higadura zela eta beharra baitzuen. 17.142,95 euro guztira.\nBukatzeko, argiztapena berriztatu da fluoreszenteen ordez LED argiak jarriz. 7.793,61 euro guztira. LED instalazio horrekin 15.000 kvh aurreztuko dira urtero, eta horrek esan nahi du, gastu energetikoan gertatuko den aurrezpenari esker, bi urtean soilik egindako inbertsio osoa amortizatuko dela.


Dibortzioak zaintzearen garrantzia eta onurak - Lagundu Dibortzioarekin Eta Adiskidetzearekin\nEzkontza AholkularitzaDibortzioa Aurkitzeko ProzesuaEzkontza TerapiaAdopzioaSexu Bereko EzkontzaEzkontzakEzkontza ZergakDibortzioa Eta JabetzaIzatezko EzkontzaLege Bereizketa\nNagusia / Lagundu Dibortzioarekin Eta Adiskidetzearekin / Dibortzioak zaintzearen garrantzia eta onurak\nDibortzioak zaintzearen garrantzia eta onurak\nDibortzioa asko gertatzen da egun eta denok dakigu zein zaila den bikotearentzat ez ezik beren familientzat eta, noski, beren seme-alabentzat ere. Batzuetan, dibortzioak aldatu egiten zaitu. Pertsona batek prozesu luze eta neketsua, tarifa garestiak eta berriro hasteko erronka alde batera utz ditzakeen esperientziarik mingarrienetakoa izan daiteke. Non hautatzen zara zeure burua proba horien ondoren? Non hasten zara berriro zure bizitza bizitzen? Hemen da dibortzioa zaintzea sartzen da.\nHonen berririk izan ez baduzu, gauza ona da orain ulertzen hastea.\nZer da dibortzioaren zaintza?\nNorbait bazara edo dibortzioa egiten ari den norbait ezagutzen baduzu, interesatuko zaizu. Denok dakigu bizitzako zenbait esperientziek nola aldatzen duten pertsona bat dibortzioarekin arituko diren egunero estresarekin eta antsietatearekin batera. Denok desberdinak garenez, dibortzioari aurre egiteko modua ere desberdina izango da noski, horregatik badaude nerbio-matxurak bizi dituztenak, aldatzen direnak eta urrutira heltzen direnak eta, zoritxarrez, maitatzea baino gorrotatzea aukeratzen dutenak.\nDibortzioa zaintzea dibortzioaren errealitate gogorrari aurre egiten laguntzeko egin zen. Prozesu horretan zehar eta ondoren zurekin eta baita zure seme-alabekin ere laguntzea helburu duen pertsona solidarioen taldea da.\nPertsona hauek badakite nola sentitzen zaren eta ez dute sekula epaituko. Funtzionatzen du dibortzioarekin diharduten pertsona guztiek laguntza behar dutelako eta horrek onerako sano eta sendoago mantenduko zaitu.\nBatzuetan, epaitu gabe norbaitekin zure pentsamendu eta sentimenduei buruz hitz egiteko momentu sinplea dagoeneko altxatu gaitzake eta hortik aurrera, 'hau egin dezaket' esan dezakegu.\nZergatik da garrantzitsua dibortzioaren zainketa?\nDibortzioa zaintzea ezinbestekoa da dibortzioa jasaten ari den pertsonarentzat edo baita erdian harrapatuta dauden umeentzat ere. Pertsona horiek bizitza berriro hasten dutenez, oinarri sendoak berreraiki behar dituzte. Zer gertatuko litzateke hautsitako pieza guztiekin zure bizitza berreraikitzen baduzu? Oraindik indartsua izan zaitezke?\nSortu oinarri sendoak aurrera jarraitu ahal izateko. Sortu zama astunak izan arren zapalduko ez duen pauso bat. Eraiki oinarri sendoak konfiantzarako eta maitasunerako gaitasuna galdu ez dezazun. Ezagut ezazu zeure burua eta gai izan zure lagun eta senideen laguntzaz eta maitasunaz galdutakoa berreraikitzeko eta, noski, Jaunaren gidaritzapean.\nZer espero dibortzio zainketetatik?\nZainketa terapia edo saio hauek jasan ditzakezunak ez ezik, zure seme-alabak ere bai. Gogoratu behar duzu sendatzeak denbora beharko duela eta ez duzula prozesu hori presarik izan behar.\nnola segurtasunez galtzen haurdun dagoen bitartean\nDibortzioa zaintzea zoriontsu egiten zaituena eta bizitzan zure lehentasuna zein izango litzatekeen konturatzeko aukera emango dizu. Gogoratu agian ezkontidea eta beste zenbait ondasun galdu dituzula, baina oraindik gauza eta pertsona handiagoak dituzu inguruan.\nBizitza itxaropenak ere jasaten duten zati bat da prozesua. Askotan nahastu egiten gara dibortzioaren ondoren. Badirudi jada ez genekiela nondik hasi eta zer egin, baina laguntza taldearekin. Etorkizunean aurrez aurre izango duzuna ikasten duzu eta prest egongo zara.\nHaserreari eta bakardadeari aurre egitea ezinbestekoa da laguntza taldean. Haserrea eta haserrea egongo dira baina ez da zurekin geldituko, zeren baliteke zure seme-alabek atsekabeak izatea ere bai. Horregatik, haurrentzako dibortzioa zaintzeko aukera dago. Sinetsi edo ez, sentimendu horiei aurre egin behar diezu, zenbat eta denbora gehiago ukatu edo ezkutatu gehiago, orduan eta gehiago kontsumituko zaitu.\nSendatze prozesuaren beste zati garrantzitsu bat zure seme-alabak nola zainduko dituzun da. Gogoratu beraiek ere une gogorrak bizi izan dituztela eta haientzat zuena baino askoz ere handiagoa dela. Nola zaindu ditzakezu indartsuak izan ezin badira?\nAurrera egiteko eta sendatzeko bideak denbora beharko du, beraz, ez zaitez behartu. Ongi sentituko zaren egunak topatuko dituzu eta, ondoren, minak berriro itzultzen diren egun batzuk. Dibortzioa zaintzeko taldearekin, pertsona batek sentimendu horiek askatu ohi ditu epaitu ez daitezen.\nDibortzioa eta gero, nora zoaz handik? Zer egiten duzu finantza-atzerakadak ? Laguntzeko jendearen laguntzarekin, nahiz eta horrek hilabeteak edo urteak iraun ditzakeen, betiere jakingo baduzu jendea egongo dela zuretzat eta zure helburuak lehentasunekin batera finkatuta dituzula - hori egin dezakezu.\nSinetsi edo ez, talde hauek hemen egongo dira zuretzat eta maitasunean berriro sinesteko eta harekin egoteko beste pertsona bat aurkitzeko bilaketan ere lagunduko zaituzte. Dibortzioak ez du gure bizitza amaitzen, atzerapauso bat besterik ez da.\nDibortzio batetik errebotea egiteko modu asko egon daitezke. Laguntza taldeentzako baliabiderik ez baduzu, oraindik badaude dibortzioa zaintzeko liburuak bezalako alternatibak, gutxienez zure emozioekin eta pentsamenduekin harremanetan jartzen lagun zaitzaketenak.\nEz izan lotsatia eta aprobetxatu aukera guztiak hobeak izateko eta dibortzioa gainditzeko. Lortu dezakezun laguntza guztia onartzea ez da ahultasunaren seinale, aurrera egiteko prest egoteko adina indartsu zaudenaren seinale baizik.\nDibortziatzea batez ere guraso zarenean lortzea ez da inoiz erraza eta modu desberdinetan gugan eragina izan dezakeen arren dibortzioa zaintzea ez da aldatzen. Hemen dago laguntza, entzuteko belarria, laguntza eta batez ere dibortzioaren errealitate gogorra ikusi duten pertsona eta haur guztiei laguntza emateko.


Etorkizuna • ZUZEU\nEtorkizuna … Etorkizunaz galdetzen didate behin eta berriz Liverpooletik itzuli nintzenetik. “Eta orain zer egingo duzu?”. Ezinegona sortzen dit galdera horrek. Eta amorrua.\nBizimodu erosora ohitu garela esaten digute, ez dugula sekula jakin zer den gose izatea, dena eginda eman digutela. Agian hala izango da, baina ez dugula ezer egiten esatea ez dut onartuko. Orduak pasatu ditugu liburu artean, tituluak lortzeko. Graduatua, batxilergoa, selektibitatea, karrera, EGA, First… Tituluak, dakiguna frogatzeko. Milaka ate irekiko omen dizkiguten tituluak. Baina zenbat egun eguzkitsu galdu ditugu liburutegiko lau hormen artean? Zenbat gauza berri ikasteko aukera galdu dugu estudiatu behar genuelako? Baina horrek guztiak ez du axolarik, tituluak baititugu gure etxeko kaxoian hautsa hartzen.\nNi duela urtebete lizentziatu nintzen eta onartu behar dut zorte handia izan dudala, lehen urtea lasai pasatu baitut. Sei hilabeterako kontratua Liverpoolen euskara klaseak ematen. Ezin kexatu. Izan ere, bertan gazte asko ezagutu ditut: euskaldunak lan bila, espainolak lan bila, italiarrak lan bila, greziarrak lan bila. Desesperatuta. Askok orduak sartu dituzte tabernetan, lau sosa irabazteko; beste askok etxez etxe klaseak eman dituzte, irabazitakoaren zati handi bat bidaietan gastatuz; beste batzuk kalean txanoa jarri eta gitarrarekin kantuan aritu izan dira (noizbait taberna batean kantuan egiten utziko zietelako esperantzan). Eta horietariko askok nik ditudan tituluen antzekoak dituzte, ez dira niniak, ez dira alferrak, ametsak dituzten gazteak baizik. Baina “egoerak” amets horiek alde batera aparkatzera kondenatu dituenak. “Egoera” deitzen dioten horrek bultzatu gaitu biziraupenera, baina inork ez digu azaltzen zelan heldu garen “egoera” horretara.\nLiverpoolen ezagututako gazte horietako askok zortea izan zuten. Orain lana dute. Hilabete batzuetako kontratua tabernan, edo eskola batean espainola irakasten dute hilabeteko soldata xume baten truke, edo astean behin taberna batean jotzeko aukera eman zaie. Beste asko, ordea, buztana hanka artean itzuli dira gurasoen etxera, dirua (zituzten aurrezkiak) bukatu zaielako. Eta behin eta berriz entzun behar izango dute “Eta orain zer?”, eurek ere galdera hori buruan bueltaka izango ez balute bezala.\nHorregatik haserretzen naiz hainbeste etorkizunaz galdetzen didatenean. Edo Esperanza Agirre anderea entzuten dudanean telebistan esanez atzerrira joaten diren gazteez harro dagoela. Kopeta behar da, ordea, halakorik esateko.\nNi harro egongo nintzateke ikasitakoa praktikan jartzeko aukera izango bagenu, dirurik ez dagoela esateari utzi eta non dagoen onartuko balute, erabakiak pertsonei begira hartuko balituzte. Harro egongo nintzateke etorkizun batekin amesteko aukera utziko baligute.\nEuskal Herria, krisia, politika, zuzeu\nThe Arlotes, 7. atala, "Mila gorri!"\n2 pentsamendu “Etorkizuna”-ri buruz\nIoanes 2013-05-27 09:36\nAsko gustatu zait, Garazi. Badakit gauza bat jarraituko duzula egiten etorkizunean, IDAZTEAI!! Big bear hugs!\nAiala 2013-05-27 10:47\n…eta hala da. Batzutan, babestu nahiean dabiltzan ondokoen kezka hutsak dira etorkizunari buruz, etengabe, galdetzera bideratzen gaituztenak. Garai batean, zailtasunak zailtasun, biziraupenerako pauso denak finkatugoak ziruditela esango nuke: ikasi, lan egin, pisua bilatu, ezkondu, etxea erosi, hipoteka, semeak izan… Norbanakoaren betebeharren, ahalmen eta gurarien arabera, noski.\nAitzitik, badirudi azken hamarkadetan, gure biziraupenerako pausoen zerrenda osatzen duten osagaiak nahastu egin zaizkigula, nonbait.\nGerezik aipatu bezala, mailaketa bateko titulurik gorenena izateak ez gaitu ezertarako ere gaitzen, eta, okerrena da, paper arteko joan etorri horretan, benetan zoriontsu egiten gaituzten gauza txiki, baina handi, horiek ahaztu egiten ditugula.\nEgia esan, ni hurrengo eguna planifikatua izatea gustoko duen hizaki (bitxi?) horietako bat naiz, baina aspaldi ikasten nabil ez dagoela ezertara lotzen gaituen benetako haririk, biharra, orduz-ordu lotua izan arren, oso bestelakoa izan daitekeela hurrengo segundotik aurrera, eta utzi behar diogula ustekabeari gurera sartzen, eta geratzen.\nHorregatik, maite ditut egun, lainotsutetan ere, hezkuntza herbestean daudenen zein herrian geratzen direnen kalera irtetzeko indarrak, ameslariak, kaleko musikariak, idazleak (idazlea zer den eztabaida beste baterako eta batentzako utziz), entzuleak, agiriekin edo horiek gabe ikasi nahi dutenak…\nAzken finean, maite dut biharko eguna, bertara zelan helduko naizen ez dakidan arren. Azken orduan, utziko diot ustekabeari sartzen.


Irekia Eusko Jaurlaritza - Gobierno Vasco :: 13.000 pertsona eta/edo familia baino gehiago izan ziren 2020an ‘Inor Atzean Utzi Gabe’ funtsean garatutako zortzi programen onuradun\n13.000 pertsona eta/edo familia baino gehiago …\n<iframe src="https://www.irekia.euskadi.eus/eu/embed/videos?video_path=2021%2F03%2F17%2Fnews_67587%2Fhtml5%2FArtolazabal_balance_programas_recursos_totales.mp4" width="320" height="210" allowfullscreen></iframe>\n13.000 pertsona eta/edo familia baino gehiago izan ziren 2020an ‘Inor Atzean Utzi Gabe’ funtsean garatutako zortzi programen onuradun Iturria: Irekia\n2021.03.17_Inor_Atzean_Utzi_Gabe_007.jpg Iturria: Irekia\n2021.03.17_Inor_Atzean_Utzi_Gabe_002.jpg Iturria: Irekia\n2021.03.17_Inor_Atzean_Utzi_Gabe_003.jpg Iturria: Irekia\n2021.03.17_Inor_Atzean_Utzi_Gabe_005.jpg Iturria: Irekia\n2021.03.17_Inor_Atzean_Utzi_Gabe_006.jpg Iturria: Irekia\n2021.03.17_Inor_Atzean_Utzi_Gabe_011.jpg Iturria: Irekia\n2021.03.17_Inor_Atzean_Utzi_Gabe_015.jpg Iturria: Irekia\n2021.03.17_Inor_Atzean_Utzi_Gabe_016.jpg Iturria: Irekia\n2021.03.17_Inor_Atzean_Utzi_Gabe_017.jpg Iturria: Irekia\n2021.03.17_Inor_Atzean_Utzi_Gabe_021.jpg Iturria: Irekia\n2021.03.17_Inor_Atzean_Utzi_Gabe_023.jpg Iturria: Irekia\n2021.03.17_Inor_Atzean_Utzi_Gabe_027.jpg Iturria: Irekia\n2021.03.17_Inor_Atzean_Utzi_Gabe_028.jpg Iturria: Irekia\n2021.03.17_Inor_Atzean_Utzi_Gabe_030.jpg Iturria: Irekia\n2021.03.17_Inor_Atzean_Utzi_Gabe_031.jpg Iturria: Irekia\n2021.03.17_Inor_Atzean_Utzi_Gabe_032.jpg Iturria: Irekia\n2021.03.17_Inor_Atzean_Utzi_Gabe_033.jpg Iturria: Irekia\n2021.03.17_Inor_Atzean_Utzi_Gabe_038.jpg Iturria: Irekia\n2021.03.17_Inor_Atzean_Utzi_Gabe_045.jpg Iturria: Irekia\n2021.03.17_Inor_Atzean_Utzi_Gabe_048.jpg Iturria: Irekia\n2021.03.17_Inor_Atzean_Utzi_Gabe_051.jpg Iturria: Irekia\nBeste 63.000 pertsonak gizarte-larrialdietarako laguntzetara jo zuten, eta haietatik % 55 emakumeak izan ziren\nArtolazabalek “auzolanari esker” emandako erantzunaren balioa nabarmendu du\nSustatutako programetatik, seik aktibo jarraitzen dute 2021ean, eta horietako batek –‘Aukerak Suspertzen’– irauteko joera du\n13.000 pertsona eta/edo familia baino gehiago izan ziren 2020an Inor Atzean Utzi Gabe Covid Funtsean garatutako zortzi programen onuradun. Funts hori Covid 19aren ondorioz eratorritako edo larriagotutako arrisku-, bazterketa- eta/edo pobrezia-egoerei erantzuteko sortu zen. Eta beste 63.000, gizarte-larrialdietarako laguntzen onuradun, zeinak arrazoi beragatik osatu baitziren. Hala azaldu du gaur Beatriz Artolazabal Eusko Jaurlaritzako Berdintasuneko sailburuak.\n“Euskadiko Elkarrizketa Zibilerako Mahaiko bazterketaren aurkako batzordean zenbait premia detektatu genituen, eta, beraz, lanean hasi ginen; horretarako, premia horiei aurre egiteko programak planteatu genituen”, esan du sailburuak. Sailburuarekin batera, Inor Atzean Utzi Gabe funtsetik sustatutako zortzi programetan parte hartu duten berrogei gizarte-erakunde baino gehiagoren ordezkariak ere izan dira. “Auzolanari esker, ordurako bazeuden zerbitzu baliagarriak sustatzeko eta hutsetik hasita ekimenak abiarazteko gai izan gara”.\nEkitaldian, Gorka Urtaran Vitoria-Gasteizko alkateak eta EUDELeko lehendakariak eta Mikel Barturen Sareen Sarea Euskadiko hirugarren sektore sozialaren sareko koordinatzaileak ere parte hartu dute. Urtaranek pandemian erakundeen arteko eta hirugarren sektore sozialarekiko lankidetza izaten ari den garrantzi handia nabarmendu du. Hirugarren Sektore Sozialeko Behatokiaren datuen arabera, Euskadin ia 4.000 erakunde daude, eta, haietan, 38.500 enplegatu baino gehiago eta ia 160.000 boluntario, “baina ez gara zifra hutsez ari, baizik eta gure gizartearen ongizateak eta bizi-kalitateak aurrera eta hobera egiteko oso modu berezian laguntzen duen sektoreaz”.\nVitoria-Gasteizko alkateak honako hau nabarmendu du: “gobernamendu publikoko eredu eraginkorra era askotako lankidetza-estrategietan oinarritu behar da, nahitaez: herritarrekin, ekonomia-egiturarekin eta, nola ez, hirugarren sektore sozialarekin”. “Haren laguntzaren bidez, pandemiari aurre egiten jarraitu ahalko dugu eta, hala, gure osasuna babesten, pertsonak zaintzen, inor atzean utzi gabe, eta gure ekonomia bultzatzen”.\nBestalde, Mikel Barturenek azpimarratu duenez, Euskadiko Elkarrizketa Zibilerako Mahaiko bazterketaren aurkako batzorde mistoa “solasaldirako espazioa izan da, talde-lanerako espazioa, sailen arteko eta erakundeen arteko koordinazioaren bideratzailea, eta, hartan, arazoak eta beharrak azaldu dira, eta arazo eta behar horiei erantzunak bilatu zaizkie, elkarrekin eta elkarlanean; horretarako, elkarrizketa zibileko jardunbide egokia erakutsi da”.\nArtolazabal sailburuak Inor Atzean Utzi Gabe Covid Funtsean garatutako zortzi programen inpaktua azaldu du:\nAterpeak: programa honek, konfinamenduan, lekuak gaitu zituen, etxerik ez zuten pertsonak hartzeko, hiru hiriburuetan: 1.635 pertsonari eman zien arreta eta 978 arropa-kit eta eskola-materialeko 62 kit banatu ziren.\nGuztion Artean: laguntza bideratu ahal izateko antolatu zen elkartasun-sarea: 1.561 boluntariok 2.295 esku-hartze egin zituzten, besteak beste, medikamentuak, jatekoa edo higiene-produktuak erostea, zaborra batzea, izapideak eta kudeaketak egitea, etab.\nADI: laguntza psikologikoa eskaintzen du konfinamendu- eta alarma-egoera dela eta ondoez emozionala larriagotu den kasuetan, bereziki nagusiei. 511 pertsonak jaso zuten arreta zuzenean edo zeharka 2020an.\nBetirako: konfinamenduan familiartekoren bat galdu duten pertsonen doluan laguntzeko zerbitzu profesionala. 2020an, 402 pertsonak edo familiak jaso zuten arreta.\nAzken Sarea Indartzen: baliabide gabezia duten eta gizarte-larrialdietarako laguntzetara eta diru-sarrerak bermatzeko errentara jo ezin duten pertsona eta familien oinarrizko beharrei erantzuteko azken sarea da. 2020an, 7.621 prestazio izan ziren.\nErdu: adikzioetan hurbiletik esku hartzeko programa. Iaz, 832 pertsonari eman zien arreta, unitate mugikorretan eta telematikoki.\nLehen Urratsa: konfinamenduan aterpetxeetan hartu ziren etxerik gabeko pertsonentzako ostatuko eta gizarte-laguntzako baliabideetatik ibilbideak abiaraztea jasotzen du. 2020an, 694 pertsonak jaso zuten arreta.\nAukerak Suspertzen: eskolaz kanpoko hezkuntza-indargarrirako programa da, eten digitalaren eraginpean dauden ikasleei zuzendua; 2020an, 928 familiari eman zien arreta –haietatik heren bat gurasobakarrak– eta, guztira, 1.114 umeri.\n“Harro nago funts horretatik sustatu diren zortzi programa horiez; izan ere, haien bidez pertsona zehatz batzuetara iritsi gara, bizi-proiektuak eta etorkizunerako nahiak dituzten pertsonetara, zeinek ez baitute beren ideia zapuztuta ikusi behar pandemiaren eraginez”, esan du Artolazabalek.\n2021ean, pandemiaren gizarte-ondorioen aurkako funtsean jasotako programetatik bostek aurrera jarraitzen dute, gizarte-erakundeetara bideratutako partidei esker; 8,6 milioi euroko balioa dute partida horiek. Horiez gainera, 1.3 milioi ere badaude, Aukerak Suspertzen eskolako eten digitalaren aurkako programakoak; programa horrek irauteko joera du, Haur eta Familien Zuzendaritzan.\nSailburuak, bestalde, pasa den martxoan gizarte-larrialdietarako laguntzei emandako bultzada ere ekarri du gogora. “16 milioi euroan areagotu genituen gizarte-larrialdietarako laguntzak, oinarriko gizarte-zerbitzuei arnasa eman eta, hala, premia-egoera larrienei erantzun ahal izateko”.\n2020an, 68.000 eskabide baino gehiago jaso zituzten oinarriko gizarte-zerbitzuek, eta 63.000 pertsona baino gehiagorengana iritsi ziren; pertsona horietatik, % 55 –35.000 baino gehiago– emakumeak izan ziren eta 18.000, 15 urtetik beherakoak.\nIaz COVIDagatik kopurua 16 milioi euroan handitu zen eta, 2021ean, 15 milioian, Artolazabalek gogorarazi duenez.\nArtolazabal_balance_program... behera kargatu (10 MB)\nartolazabal_auzolanean_eu.mp3 behera kargatu (600 KB)\nartolazabal_covid_funtsa_20... behera kargatu (500 KB)\nartolazabal_gizarte_larrial... behera kargatu (1 MB)\nMkel_Barturen.mp3 behera kargatu (6 MB)\nGorka_Urtaran.mp3 behera kargatu (4 MB)\nartolazabal_auzolanean_eu.mp4 100 MB\nartolazabal_covid_funtsa_20... 70 MB\nartolazabal_gizarte_larrial... 200 MB\nGorka Urtaran, alcalde de Vitoria-Gasteiz; Mikel Barturen, coordinador de Sareen Sarea


«Hitzetatik ekintzetara» pasako dira ostiralean - Ibarra - Tolosaldeko ataria\n«Hitzetatik ekintzetara» pasako dira ostiralean\nTolosaldeko Ataria 2021-11-23 18:00\nKilometroak 2022ko aurkezpen ekitaldia egingo dute etzi, Ibarrako Belabieta kiroldegian; larunbatean, berriz, denda zabalduko dute.\nOstiral honetan emango zaio hasiera urriaren 2a bitartean Ibarran ospatuko den Kilometroak jaiari. Aurkezpen ekitaldia Belabieta kiroldegian izango da, 19:00etan, eta bertaratzeko gonbidapenak hartu beharko dira aurrez, kilometroak.eus webgunean.\nOrain arte, lanketa berezi bat egiten aritu dira, urtea nola antolatu eta zein ekintza egin irudikatzeko. Ideia asko jaso dituztela baieztatu du Josu Ozaita Azpiroz Kilometroetako koordinatzaileak, eta Maider Lopetegi Nieto Ikuskizun batzordeko kideak esan du "hitzetatik ekintzetara" pasako direla ostiraleko aurkezpenarekin. "Ikastolako balio eta lerroak irudikatuko ditugu ekitaldi horretan eta herritik eta ikastolatik sortutako jaia izango da, irakasle, ikasle eta herriko jendeak parte hartuko duelako", azaldu du Lopetegik.\nOstiralean aurkezpenarekin hasi eta orain arte egin dituzten dinamiketan jasotako ideiak antolatzea dagokiela orain esan du Usue Sukia Zurutuza Uzturpe ikastolako zuzendariak. Ekintzetako bat larunbatean abiatuko dute: Kilometroetako denda zabalduko dute. Euskal Herria kalearen hasieran egokitu dute lokala, lehen Comercial San Bartolome denda zegoen lekuan. Komertzio orduetan, astelehenetik larunbatera, goiz eta arratsalde izango da zabalik. Herritarrak arituko dira boluntario moduan dendan lanean.\nDendaz gain, irteerak egingo dituzte herri ezberdinetara, Gipuzkoako ikastolekin elkarlanean. Eta buruan zuten beste ekintza bat atzeratu beharra tokatu zaiela esan dute. Abendu hasieran, Bertso afaria x7 izeneko ekintza egin nahi zuten, baina aurrerago egingo dute. Bertso afari hori zazpi elkarte ezberdinetan egingo dute, batetik, Ibarrako hiru elkartetan, eta bestetik Uzturpeko ikasleen jatorria kontuan hartuta, ibarraldeko lau herritan: Belauntzan, Leaburu-Txaraman, Elduainen eta Gaztelun.\nEta urtarriletik aurrera, urriaren 2ko festa eguna diseinatzen hasiko dira eta dei egin diete herritarrei batzordeetan parte hartzeko. Esan dutenez, momentuz, 150 herritarrek eman dute izena batzorde ezberdinetan.\nKilometroak 2022 Ibarran ospatuko da, urte guztiko festarekin. Hori horrela, Ozaitak esan du Ibarrako ospakizun bat izatea nahi dutela, ikastolarena bakarrik izan beharrean. Kilometroak zer izango den erabakitzeko dinamika ezberdinak egin dituzte orain arte herrian, eta hortik atera dituzten lerroek presentzia izango dute urte guztian zehar.\nKilometroak berritzailea izatea nahi dutela dio koordinatzaileak, "berrikuntza Uzturpe ikastolako ikur bat ere badelako, metodologia ikuspegitik beti dutelako ezinegona metodologia berriak aplikatzeko".\nBestetik, bertako jantokia izango da presente egongo den gaia. "Ibarrako ikastolan duela 25 urte erabaki zen bertako sukaldaria jartzea, janaria bertan prestatzeko". Kontatu du sukaldariak egunero egiten dituela erosketak herriko saltokietan, bertako ekonomia sustatuz. Beraz, Kilometroetan bertako jantoki hori islatu nahi dute, eta horretarako, gastronomiak garrantzia izango du. Alor horretan, piperra ere ez da faltako, eta herriko baratzeek ere izango dute protagonismoa.\nEta kulturartekotasunari begira ere jarriko dira, Ozaitaren arabera: "Jatorri ezberdinetako jendea dago ikastolan, aberatsa da hori, eta euskal kultura konpartitzeaz gain, beste kulturak ezagutu nahi ditugu".\nBide horretan, orain arte Txosna batzordea zena Gastronomia batzordea izango da aurrerantzean, eta lehen Giza baliabideen batzordea zena, Auzolan batzordea da egun.


Papera: Estucado, engomado fosforescente\nRocíoko Ama Birjinaren Jubileu-urtea ospatzen da Almonten (Huelva), Ama Birjinaren irudi apaindua agertzen duen zigilu baten igorpenarekin. Andre Mariaren Jubileu-urtea 2012ko abuztuaren eta 2013ko irailaren artean ospatzen da, eta Benedikto XVI.a Aita Santuak deklaratu du.\nJubileua Eliza Katolikoak 1300 urteaz geroztik ospatzen duen ekitaldi erlijiosoa da, non gurtza-toki bateraino erromesaldian joaten baita, zenbait erritu eta eginkizun bete ostean barkamen osoa lortzeko.\nUrtero, Mendekoste astelehenean (horregatik, festa aldakorra da) Huelvako Rocío herrian Erromesaldia edo â€œRocío Handiaâ€ ospatzen da, Rocíoko Ama Birjinari eskainita. Jai erlijioso eta festazko horretan, toki guztietako erromesak biltzen dira.\nAndre Mariaren Jubileu-urtearen ospakizunarekin batera, Ama Birjina prozesioan eramaten da Rocío herritik Almonte herrira. Hori zazpi urtean behin egiten da. 15 kilometrotan zehar eta DoÃ±ana Eremuko bidetik, almontearrek sorbalden gainean eramaten dute Uso Zuria (hala deitzen diote herritarrek beren zaindariari). Irudia Almonten geratzen da bederatzi hilabetez, Rocíoko ermitara itzuli baino lehen.\nRocíoko Ama Birjina XIII. mende bukaerako tailu osoa da. Brokatu politez eta oihal brodatuz eginiko arropak ditu, biziki xehetasun ederrekin, eta horiekin batera urregintza-apaingarriak ditu, hala nola ilargi-erdia, zetroa eta koroa. Almonte herrira eramaten den urteetan, irudiak bidaia-arropak ditu, Artzain-soineko gisa ezagutzen direnak, hots, kanpai-formako gona eta kapa motza sorbalden gainean. Ilea kiribiletan orraztuta darama, lorez eta zetazko zintaz apaindutako kapelaren azpian. Haurtxoa, ere, artzainez jantzita dago.\nAndre Mariaren Jubileu-urtea ekitaldi berezia da, eta balore erlijiosoei Andaluziako alderdi kultural, turistiko eta tradizionalak batzen zaizkio.\nZigilua Manuel Ponce Estudioak diseinatu du.


Berriak - LEOK'K 50 urte\nLEOK’K talde bezala Saharako herriari, eta Saharako emakumeei zehazki, elkartasuna adierazi eta horrez gainera laguntasuna ematea adostu genuen. Horrelaxe sortu zen Saemel proiektu hau, biziki prestatu eta landu duguna. Hala, proiektua gauzatzen hasi ginen eta 2006ko irailean bi urteko prestaketaren ondoren SaemeL (Saharako emakumeei elkartasuna) diskoaren aurkezpena egin genuen, hain zuzen ere irailaren 2an Zestoako plazan eskaini genuen kontzertuaren bidez.\nSaharako emakumeei elkartasuna” adierazteko helburuarekin jarraituz, 2010an une bat... izeneko bigarren diskoa grabatu genuen Zestoako Elizondo zineman, maiatza, ekaina eta uztaila bitartean. Irailaren 4an, CDaren aurkezpena egin genuen Zestoan, Amabirjin jaien sarreran, emanaldi bat eskainiz. CDaren salmentatik (10€) eta egiten ditugun emanaldietatik ateratzen dugun diru guztia gizarte-ekintza batera zuzenduko dugu: Mendebaldeko Saharara. Zehazkiago esanda, Saharar Emakumeen Batasun Nazionala (SEBN) erakundearentzat izango dira diskoaren salmenetatik eta emanaldietatik jasoko ditugun sosak.\nLan talde zabal batek ekintza jator baterako musutruk egindako lana dago proiektu honen oinarrian. Gizarte-ekintza izateaz gainera kultur arloko ekintza ere badela iruditzen zaigu, gure artean ditugun hainbat adierazpideren arteko bat, besteak beste. Musika arloko lekukotza bezala hortxe geldituko da etorkizunerako.\nHonetan murgilduta geundela ordea, 2013an zehazki, taldeko bateria-jotzailea genuen Sebastian Etxeberria gaixotasun larri baten ondorioz joan zitzaigun. Eta hutsuneak hutsune, harrezkeroztik David Gorospe eta Jesus Aramberri taldekide bilakaturik biak, heldu genion berriro erabakitako ildoari. Horrela, gure ibilbideari beste urrats bat ematera goaz 2018an, Leok´k taldea sortu zela 50. urteurrena ospatzeko prestatzen ari garen ekitaldiez gain, Infinituari segika gure 3. diskoa aurkeztuko dugulako eta kontzertu erakargarri bat emango dugulako 2018ko irailean.\nLEOK´Ktaldea, bere hirugarren diska grabatzen! Hamarretik zazpi kantaren bateriak dagoeneko grabatuta! 2018kourtarrilaren azken asteburu honetan aritu da David Gorospe LEOK'K taldeko bateria-jotzailea “2noisy” grabazio estudioan sartuta Oihan Lizaso eta Aritz Guerrateknikarien gidaritzapean bateriak grabatzen, lan bikaina eta borobila eginaz!\nLEOK´K taldea “Infinituari segika” bere hirugarren diska kaleratzeko prestaketa lanetan jarri da iada, datorren irailaren 1ean aurkezteko asmoz eta beraz, taldearen sorreraren 50. Urtemuga ospatzeko gogoz!\nEra berean, TLD (TheLastDrap) estudioetan, Iñigo Llavoriren gidaritzapean (grabazio garaian berak emandako aholku eta laguntza guztiak eskertzen ditugularik) gitarrak, baxuak, teklatuak, ahotsa eta koruak grabatuak izan dira.\nEra berezian, Alfonso Guilló eskertu nahi genuke, erabateko borondate osoz hamar abestietatik zortzi abestietan baxuak grabatu izanagatik, benetazko rock gerlari modura izango dugu Zestoan, irailaren 1eko Leok´K taldearen 3. diskoaren aurkezpenean gitarra baxua jotzen.\nEra berean, gure kolaboratzaileak ere eskertu nahi ditugu, hala-nola Joanes Ederra “Holaxe” eta “Ispiluaren aurrean” abestietan baxuak grabatzeagatik eta Dave Gorospe “Holaxe” abestiko bateriak berak grabatu izanagatik. Eta nola ez… biziki eskertzen dugu Eñaut Gaztañaga, 2006an grabatu genuen “Saemel” diskorako konposatu zigun kanta hura bezalaxe, oraingoan ere, gure “Infinituari segika” diskorako konposatu duen “Urak hona ekarri nau” abesti zoragarriarengatik, ederra baita egiten dion alegia gure 50 urteko rock ibilbideari.\nUne honetan, diskoa osatzen duten 10 kantaren nahasketak, GAZTAIN estudioetan eginak daude, Eñaut Gaztañaga (bere pazientzia eta bere egiteko paregabearengatik, goxoki eskertzen dugun) teknikariak nahastuak hain zuzen. Laster, Estanis Elorzaren estudioetara bidaliko da diskoa masterizatzeko. Behin masterizatuta, ELKAR musika arduratuko da diskoa fisikoki editatzeaz, irailaren 1ean LEOK´K sorreraren 50. urteurrena ospatzeko kontzertuan aurkezteko.\nIritsi zen 2018ko irailaren 28an eta berarekin batera… azkenean Zestoan aurkeztu genuen diskoa horrela taldearen sorreraren 50 urteurrena ekitaldi gogoangarri batez ospatuz. Ondoren, Zestoako Grises taldeak itxi zuen jaia jende askoren aurrean gau ahaztezin batean.\n2018ko abenduaren 7an, Infinituari Segika diskoa aurkeztu genuen Durangoko Azokako Ahotsenea gunean, bertara jende asko bildu baitzen ordu erdiz diskoko kanturik indartsuenak jotzen ikusteko.\n2019ko uztailaren 20an, larunbata, Zumaian jendea gainezka zegoen gaueko 11etan kontzertua entzun ahal izateko. Orduan, Klara Gorospe geureganatu genuen "Urak hona ekarri nau" kantatu eta zenbait koru egiteko. Baziren 5 urte Zumaian ez genuela jotzen eta agertu zirenen arabera benetan kontzertu atsegina izan zen!!!\nEzin bestela izan, eta geure bideari eutsi genion, Euskal Herriari ekarpen kulturala egiteko sare gero eta sendoagoa armiarmek bezala josiz. Leok’k en 50 urteurrena gogoratzeko "Infinituari Segika" diskoaren salmentetatik at edizioa burutzeko zorian gaude, "LEOK'K alferrikbaita” argitalpen mugatuan Durangoko azokarako. Hartarako Klara Gorospe ren ahotsaren lankidetza eta Iñigo LLavoriren produkzio, grabaketa-injineru eta, nahasketa eta CD aren masterizazioaren lankidetza ere izango ditugu.\n"LEOK'K alferrikbaita" argitalpen mugatuko disko berriaren diseinua.


Zein da zure kamiseta gustukoena | T-festa.org\nCategory Archives: Zein da zure kamiseta gustukoena\nFélix Pumaresaren kamixeta maitatuena\nEdukin hau ez dago euskaraz editatuta, Español hizkuntzan kontsulta dezakezu.\nPolicarporen kamixeta maitatuena\nCritical T-shirts-eko Carlos-ek bideo hau egin du, “Zein da zure kamiseta gustukoena” sailan parte hartzeko modukoa. Polikarpo kidea harrapatu du eta di-da!. Eskuetatik kentzen diogu eta T-festako blogean ere paratzen dugu. Bideo freskoa da, collage bat da, reaggae da! Rastafari … Continue reading →\nAliciaviveaquiren kamixeta maitatuena\nLa cami favorita de Alicia from T-festa on Vimeo. Marion Cruza artistak ekoiztutako bideo puska zoragarri honetan, Aliciaviveaqui gure lagunak bera non bizi den erakusten digu, baita ere hiru kamixeta berezi eta bukatzeko gorputza zaintzeko aholku bat ematen du…\nJorge Núñez. Nire Kamiseta maitatuena\nMi camiseta favorita. Jorge Núñez from T-festa on Vimeo. Jorge Núñez de la Visitaciónek, “Fuerza Vital“-eko zuzendariak, bideo hauxe bidali digu, bertan, ez bat, baizik hiru! kamiseta gustukoena azaltzen dizkigu. Jorgeren bideotan ohikoa den lez, lan hunkigarri, apurtzaile eta poesia … Continue reading →


Araba Euskaraz jaia prentsaurre erraldoi batekin aurkeztuko dute Laudion - Laudio - Aiaraldea.eus\nAraba Euskaraz jaia prentsaurre erraldoi batekin aurkeztuko dute Laudion\nGartzen Garaio Atxurra 2010-07-19 15:25\nAntolatzaileek deialdi berezia egin dute ahal bezain bat euskaltzale bertaratu daitezen Laudion Ekainaren 19an egingo den jaia aurkezteko. Zita, uztailaren 22an, eguerdiko 13etan izango da, Laudioko Udaletxeko balio anitzeko gelan, eta ez da ohiko agerraldia izango.\nLehengo astean aurkeztu zuten jaia antolatzaileek eta bertan azaldu zutenez, euskararen jairako hautatu duten leloa "Bagare!" da. Ideia nagusial aldiz, "Izan zirelako gara...garelako izango dira" esaldiarekin laburbildu daitezke. Lelo honek Ikastola sortu zenean hartutako konpromisoa berresten dutela adierazi zuten antolatzaileek.\nAgerraldi honi buruzko informazio gehiago hemen.


abba Sants hotelak mota honetako logelak dauzka: Abba, Premium eta Abba Family.\nabba Sants hotelak 140 logela moderno dauzka, azken erosotasunez hornituak eta gure ostatu-hartzaileen egonaldia erosoa izan dadin diseinatuak.\nEzaugarriak: 18-24 m2-ko azalera.\nOhe mota: 2 banako ohe (1,10 x 2 m) edo ohe bikoitz bat (1,80 x 2 m).\nabba Premium logelak ostatu-hartzaile zorrotzenei esperientzia bereizgarria eskaintzeko diseinatuta daude. Logela hauek gaur-gaurko diseinua eta Premium esperientzia batez gozatzeko behar den guztia daukate eta negozio-bidaiei lotutako egonaldietarako dira bereziki egokiak. Ekipamendu hauek dauzkate: aire girotua, minibarra, guztiz hornitutako bainugela (hidromasaje-bainuontzia, amenity-ak, ile-lehorgailua eta handitze-ispilua), plantxatzeko zerbitzua eta laneko behar guztiei erantzuteko konexiorik onena. Logela hauetako hamarrek terraza pribatua daukate, gainera.\nOhe mota: 2 banako ohe (1,10 x 2 m) edo ohe bikoitz bat (1,80 x 2 m)\nEstilo moderno eta gaur-gaurkoan diseinatuta daude Abba Family logelak, ostatu-hartzaileek beren egonaldiaz gozatzeko behar dituzten zerbitzu guztiekin. Familien erreserbetarako dira bereziki egokiak. Handiagoak dira eta ekipamendu hauek dauzkate: plasmazko telebista, aire girotua eta berogailua, telefonoa, plantxatze-zerbitzua, minibarrara, kutxa gotorra, wifia dohainik eta guztiz hornitutako bainugela (handitze-ispilua eta bainuko amenity-ak).\nOhe mota: ohe bikoitza (1,80m x 2m) + osagarria / 2 banako ohe (1,10m x 2m) + osagarria.


2018ko martxoaren 8ko greba feminista Eusko Legebiltzarrean | Berriak Politika | EiTB\n2018ko martxoaren 8ko greba feminista Eusko Legebiltzarrean\nEH Bildu, Elkarrekin Podemos eta PSE-EE alderdietako emakumezko ordezkariak ez dira bilkurara joango ostegunean.\nArana, Mendia eta Agirre, Gernikan asteburuan berdintasunaren alde egindako ekitaldian. EFE\nMartxoaren 8rako deituta dagoen greba feministak isla izango du Eusko Legebiltzarrean, 23 eserleku hutsik izango baitira osoko bilkuran. Izan ere, planto egingo dute EH Bildu, Elkarrekin Podemos eta PSE-EE alderdietako emakumezko legebiltzarkideek, eta ez dute bilkuran parte hartuko.\nLegealdi honetan emakumezkoak dira nagusi Legebiltzarrean, baina martxoaren 8an gizonezko gehiago izango dira Ganberan.\nEH Bilduko 12 emakumezko ordezkariek, Elkarrekin Podemosen bostek eta PSE-EEren seiek greba egingo dute ostegunean, mugimendu feministak egindako deialdiari jarraiki.\nEAJko emakumezko legebiltzarkideek ez dute grebarik egingo, baina eguerdian jeltzaleek deitutako 15 minutuko elkarretaratzeetan parte hartuko dute. Gizonezkoak ere batuko zaizkie.\nEguneko gai-zerrenda mantenduko dute eta falta direnen gabezia ez du egunean eztabaidatuko diren lau proposamenen gaineko eraginik izango, antza, baiezko botoa emango baitiete guztiei.\nOhiana Etxebarrieta EH Bilduko parlamentariaren hitzetan, ostegunean planto egingo dute "behin-behinekotasunaren eta indarkeriaren" aurrean.\nBestalde, bere alderdiak martxoaren 8an, emakumeen egoera azaleratzeko, aurrera eramango dituzten hainbat ekintza ezagutzera eman ditu prentsaurrekoan.\nEmakumeak industria sektorean lan egiteko erabateko plana eskatuko dio EH Bilduk Eusko Jaurlaritzari; baita enpresa pribatuetan "berdintasun ziurtagiria" ezartzea, eta enpresa horietan amatasun bajetan berdintasuna bermatzeko plan pilotua abiatzea ere.


Kontuz: Zure nabigazio-esperientzia hobetzeko, Cookie-ak erabiltzen ditugu.\nOnartzerakoan, bere erabilera-baimena emango duzu. Gehiago irakurri\nAire konprimatuko tratamendua\nAire konprimatuko instalazioak\nHotz industrialeko instalazioak\nIndustri nabeen aire-egokitzea\nAire konprimatuaren instalazioa\nAIRnet-en egindako aire konprimatutako instalazioak\nCodeam-en instalazio-departamentuak, Ingeniaritza-departamenduaren gainbegiratzearekin, ALRnet teknologia erabiliaz, aire konprimatuko instalazioak egiten ditu aluminioan.\nALRnet kalitatezko aireaz hornitzen duen aire konprimatuko tutueria sistema bat da. ALRnet-ek zehazki behar den tokia hornitzen du airez, hau da, konprimagailutik erabilera-punturarte.\nALRnet-en marruskadura baxua eta josturarik gabeko konexioek presio-jaitsiera txikiagotzen dute, eta beraz, tutueria-sistemako propietate kostua txikiagotzen dute eraginkortasunez.Gainera, diseinu adimentsu eta pisu gutxiko materialeei esker, AIRnet sistema konbentzionalak baino %70 azkarrago instalatu daiteke. Instalatzaile bakar batek AIRnet tutueriak eta errakoreak pausu gutxitan muntatu ditzake, makineria astunen beharrik gabe (instalazio erraza, tutueria low cost erabiliz).\nALRnet-en aluminiozko barruko gainazal leunak abantaila ugariak ditu:\n• Airearen zirkulazioaren aurkako erresistentziarik ez dago.\n• Presio-jaitsiera baxuena sarean.\n• Ez da energia xahutzen..\n• Existitzen duen edozein ekipotara konekta daiteke.\n• Existitzen duen edozein saretara konekta daiteke.\n• Sarearen etorkizuneko handitzeak onartzen ditu.\n• Etengabeko eboluzioan dagoen produktu bat.\nBere kalitate haundiko aluminiozko tutueriei esker, bere aluminiozko eta Ø 20 - 80 mm-ko (¾” - 3”) polimerozko osagarri sortari esker, eta lanabes berezi, euskarri eta zorroen barietateari esker, AIRnet aire konprimatuko tutueria sistema soluzio osoa da, iturritik ekoizpenerarte.\n• AIRnet aluminiozko tutueriak, arinak eta mozteko errazak, pertsona bakar batek jar ditzake, aurreko ikastaldirik gabe.\n• Polimero-osagarriek lerrokatze perfektua baimentzen dute, soldadura, kola edo harizketaren beharra ezabatuz.\n• Ø 25 mm (1”) arteko tutueriak eskuz estutu daitezke, bat-bateko hermetikotasunarekin.\n• Muntaketaren ondoren eta berehala sistema presuriza daiteke, geldialdi-garaia minimora mugatuz.\nMATERIALAREN ERRESISTENTZIA ALTUA\nAIRnet tutueria sistema, korrosioarekiko, talka mekanikoekiko, aldaketa termikoekiko eta kanpoko baldintza klimatikoekiko erresistentea da.\nAIRnet-eko hariztatutako muntaketak, sistemaren garbitasunak eta desmuntaketa-erraztasunak, berrerabilpen oso bat errazten du, haunditze azkar baten aukerak ematen ditu, eta baita ere, sare guztian zeharreko kontrol osoa eskaintzen du.\n• Juntura torikoak ahokadura hermetikoa ziurtatzen du.\n• Dardarekiko erresistentea.\n• Korrosioaren arriskurik gabe.\n• Sistemaren mantenimendu erraza.\n• Ez da energia xahutzen.\nAire komprimatuko torlojuzko konprimagailuak\nAire komprimatuko pistoi-konprimagailuak\nJosval pistoi konprimagailuak\nAire konprimatuaren tratamendua\nAire Konprimatuaren Auditoretzak\nCODEAM-en web orrian ibili\nCODEAM-ekin harremanetan jarri\nAma Kandida, 21\nPolígono Denak - Pab. 170\nTlf: 943 300 717\nFaxa: 943 593 252\nAIRnet-en Hasiera Guri buruz Produktuak --Aire konprimatua ---Torlojuzko konprimagailuak ----Abiadura finkokoa ----Abiadura aldakorrekoa ---Pistoi-konprimagailuak ----Josval pistoi konprimagailuak ---Aire konprimatuko tratamendua ----Kondentsatze-bereizleak ----Hozkailu-lehorgailuak ---Aire konprimatuko instalazioak ----Altzairuan ----AIRnet-en ---Auditoretza ----Aire Konprimatuaren Auditoretzak --Hotz industriala ---Hozkailuak ---Hotz industrialeko instalazioak ---Aero-hozkailuak --Industri nabeen aire-egokitzea ---Sistema lurrintzaileak ---Aire egokitua ---Hodi irradiatzailea --Lanabes pneumatikoa Proiektuak L.T.Z Harremana Aurrekontua


Euskal kultur sorkuntzaren transmisioa sendotzeko jardunaldiak aurkeztu dituzte - KULTUR SHAREA\nJardunaldiak Senpere, Laudio, Lesaka eta Azpeitian izango dira. Matrikula egiteko epea zabalik dago jada.\nEuskal Kultur Sorkuntzaren Transmisioa. Sormenean hezi, kulturan bizi jardunaldiak antolatu dituzte bigarren aldiz elkarlanean Ahotseneak, Oinherrik, Bertsozale Elkarteak, Azpeitiko Udalak eta UEUk. Azaldu dutenez, “topagune honek egungo kultur bitartekaritza hartuko du hizpide, euskal kultur sorkuntzaren transmisioa egituratzea eta sendotzea helburu duelarik”.\nHala, oraingoan eskolaz kanpoko transmisioan jarriko dute arreta Senpere, Laudio, Lesaka eta Azpeitian egingo dituzten topaketetan. Izena emateko epea zabalik dago www.ueu.eus webgunean.\n2019ko urrian ehun lagunetik gora bildu ziren Azpeitin Sormenean Hezi, Kulturan bizi I. jardunaldian. Horretan hezkuntza arautuan euskal kulturgintzaren transmisioaren egoeraren erradiografia egin zuten eta Euskal Herri osoan elkarrekin aritzeko prest leudekeen eragileak identifikatu zituzten. Jardunaldi haietatik sortu zen gaur egun lanean ari den Euskal Herri osorako ikuspegia duen lan-talde bat.\nAurtengo jardunaldietan hezkuntza araututik kanpo euskal kulturgintzaren transmisioaren egungo egoera esperientzia praktikoetatik ezagutu nahi dute. Egunerokoan gorpuzten diren esperientzia praktiko horien lagungarri, marko teoriko bat proposatu nahi dute, zeina honako bi galderak hausnartuta osatu asmo duten: “Nola euskaltzaletzen gara? Nola kulturzaletzen gara? Nola sozializatzen gara euskarazko kultur sormenaren inguruan? Zein espazio ditugu euskarazko kultur sormenaren inguruan elkartzeko? Zer egin genezake elkarrekin euskal kulturgintzaren ekosistema osatzen dugun Euskal Herri osoko eragileok?”.\nBestetik, jardunaldiotatik Euskal Herri osorako ikuspegia duen lan-talde bat osatu nahi dute erakunde antolatzaileek, zeinak euskal kulturgintzaren transmisioa eskolaz kanpo nola bermatu dezakegun aztertu eta proposatuko duen.\nAntolatzaileek aipatu dute kulturgintza ekosistema bat dela, sortzaileek, antolatzaileek, komunikabideek, hezitzaileek eta zaleek osatzen dutena: “Ekosistemako eragileek guztiek batera jardun behar dugu. Elkarlanik gabe, ez kulturgintzak, ez euskalgintzak ez herrigintzak ez dute etorkizunik. Aterabideak elkar hartu eta artikulatzetik soilik etorriko dira ulertzen dugunez, elkarlanerako ateak zabalik daude”.\nTags: Euskal Kultur Sorkuntzaren Transmisioa\nKorrika-AEK-Kultur Sorkuntza Bekarako proposamenak jasotzeko epea zabalik da\nHaziaraba in the Mapping jaialdiaren lehen edizioa aurkeztu dute, Gasteizen


Maialen Berasategi: 'Gozamena izan da idazten pasau dodan denporea' - bizkaie.biz\nDabi Piedra\t2021-04-12 07:57 Barriketan\nDonostia Kultura Poesia Sariaren irabazlea.\nMaialen Berasategi Catalan (Gasteiz, 1989) Itzulpengintzan eta Interpretazinoan lizentziaduna da EHUn, eta egin dituan itzulpenakaitik izan da ezagun orain arte. Besteak beste, Rebecca West-en Soldaduaren itzulera eta Adrienne Rich-en antologia bat ditu euskeratuak, saiakera ugarigaz batera. Berria-n zuzentzaile dabil gaur egun.\nBaina, itzulpena albo batera itxi ez dauen arren, olerkigintzearen plazara be salto egin dau. Donostia Kulturak eta Balea Zuria argitaletxeak antolatzen daben poesia saria irabazi dau, Altzarienea bildumeari esker. Balea Zuriak argitaratuko dau bildumea laster, baina Berasategik kontau deusku seguruenez izenburua aldatuko deutsala. Poesia txikitatik gustuko izan dauen arren, orain dala urtebete inguru berrekin eutsan olerkiak sortzeari. Sariak bultzadea emon deutso idazten segitzeko.\n1.- Altzarienean izeneko bildumeagaz irabazi dozu Donostia Kultura Saria. Zelako poemak dira?\nEgia esateko, argitu behar dot Altzarienean behin behineko izenburua dala, lehiaketarako titulua ipini behar neutsan eta horixe aukeratu neban. John Berger idazleak esan eban mila aldiz errepetidutako istorioak altzari bihurtzen jakuzala, eta, esaldi horretatik tiraka, konturatu nintzan nire poema askotan etxe barruko giro hori baegoala.\nPoemetan ez dot gai bakarra landu. Badago, beharbada, etxe barrutik kanpora, leihotik, begiratzen dauenaren ikuspegia, gure garaian ahal dabena eginaz bizi diran gizabereen istorioak edo danok gero eta gehiagotan sentiduten dogun ezinegon horren ingurukoak. Pandemia baino lehenagotik dakargu ezinegon hori, prekariedadea, emakumeen kontrako gerrea... Bestetik, kanpotik barrura begiratzeko ahalegina be badago, neure barruko gaiak lantzekoa, gai apalagoak dira seguruenez: paseo bat emon bitartean norbeari etorten jakozan burutazinoak edo lagun minak agiraka egiten deutsunekoa. Helduaroaren hasieran dagoan emakume baten gogoetak dira batzuk. Leihotik barrura eta kanpora begiratze horretan, mugea be lausotu egiten da.\n2.- Izenburuaz aparte, bilduma hau liburu formatuan plazaratzen dozunean aldaketarik egingo dozu?\nEpaimahaikoek sorta hau saritu dabenez, ezin da sekulako aldaketarik egin. Dana dala, barriro begiratzeko astia emon deuste Balea Zuria argitaletxekoek, eta eurek be edizino lana egingo dabe, jakina. Funtsa ez da aldatuko, baina orraztuta eta, ahal dala, hobetuta joango da.\n3.- Zure lehenengo sormen lantzat aurkeztu da Altzarienean, baina itzulpengintzan eta artikulugintzan ibilia zara. Hor ez dago sormenik ala?\nHori betiko auzia da, zenbat daukan itzulpenak edo artikuluak sormenetik. Askotan ekuazino sinplea egiten da, sormena bardin literaturea, eta ez dau zertan holan izan. Itzultzea eta idaztea disziplina diferenteak dira. Danetarako behar da sormena, bai, baina arlo bakotxean oso modu diferentean erabili behar dan lanabesa da.\n4.- Olerkigintzan, lehenengo aldiz agertu dozu zuere lana jentaurrean. Noiztik dozu poesia idazteko zaletasuna?\nNi, batez be, irakurzalea naz, txikitatik. Orduan, poesiagaz izan neban lehenengo kontaktua umetan izan zan; olgeta zein kantuetan, umeak barruratzen ditu erritmo batzuk, gai batzuk... Gero jente asko bidean galtzen da, baina, nire kasuan, nerabezaroan barriro zaletu nintzan, nire gauzatxuak idazten nebazan, asmo handi barik, baina gero itxi egin neutsan, laneko zurrunbiloan sartu nintzalako. Igaz hasi nintzan barriro, ez dakit ondo azaltzen zergaitik, baina poesiarako aldarteagaz nago orain.\n5.- Lehen esan dozu desbardina dala itzultzea edo literatura egitea. Alde handia igarri dozu itzulpenak egitetik zeuk sortutako testuak idaztera?\nBai, antzekotasun batzuk izan arren, ondo bereizten diran disziplina bi dira. Nancy Mitford-ek esaten eban, oker ez banabil, maite ebala itzultzea, idaztearen plazerra emoten eutsalako ezer asmatzen ibili beharraren zailtasun eta kalamidade barik. Itzultzaileak ez dau zer esan pentsau behar, esanda dagoena zelan adierazo baino. Baina itzultzeak be baditu alde gatxak: idazle batek ez badaki ondo zeozer zelan esan, iges egin leike eta beste gauza bat idatzi; itzultzaileak ezin dau hori egin, hor dagoana itzuli behar dau.\nBestetik, disziplina biak lotuta dagoz, baten ibilteak besterako laguntzen deutsu. Anjel Lertxundik uste dot esaten ebala ze, idazle gazte bati emongo leuskion aholkua izango litzatekeela itzulpenak egiteko, asko irakurteaz eta idazteaz gan.\n6.- Literatura unibersalean, Rebecca West-en eta Adrienne Rich-en obrak euskeratu dozuz. Nahita jo dozu emakumeen ahotsaren bila?\nInteresa badot, gero eta gehiago eta kontzienteago. Halandabe, itzuli dodazan liburu batzuk ez dodaz neuk aukeratu, enkarguak izan dira. Ganera, egunen batean gizon batek idatzitako liburu bat itzultzea be ondo egongo litzateke, ez dot baztertzen.\nAdrienne Rich-ek, duda barik, eragina izan dau gero neuk idatzi dodazan poemetan. Idazteko moduan, landutako gaietan, aukera batzuk egiteko orduan... eragina izan dauela uste dot. Rebecca West-en kasua bestelakoa da, idazkera guztiz diferentea dauelako, baina esango neuke lagundu deustala, esate baterako, deskribapenei eta adjektibazinoari bildurra galtzen. Gaur egun ez dago modan, baina konturatu naz adjektibazinoa tresna indartsua izan leitekela, ondo egiten jakin ezkero, jakina.\n7.- Literatura unibersaleko obra ugari euskeratuta egoteak ze ekarpen egiten deutso gure hizkuntza txikiari?\nDuda barik, aberastasuna ekarri dau, esparru literarioari jagokonez, baina hizkuntzeari osotasunean begiratuta be bai. Euskeraz idazterakoan danok daukaguzan joeratxu edo inertzia batzuk apurtzeko lagungarria izan leiteke. Euskeraz berez badaukagun literatura oparo horri gehitzen badeutsazu, zer esango deutsut, ba Silvia Plath bat, edo Anne Sexton, edo Shakespeareren sonetoak, hor sortzen dozun aberastasuna ikaragarria da, irakurzale huts diranentzat zein hizkuntzea langai dogunontzat.\n8.- Euskeraz badoguz proiektu ugari, kanpoko obrak geurera ekarteko: Igelakoek urteak daroez jo eta su itzulpenak argitaratzen, Munduko Poesia Kaierak be hor dago... Euskerearen neurria ikusita, bada zeozer.\nHor bada jente bat sekulako ahalegina egiten dabilena. Aitatu dozuzanaz gan, ez dira ahaztu behar bekak, lehiaketak... EIZIEren literatura unibersalarena, Jokin Zaitegi eta (H)ilbeltza, adibidez. Itzultzaileari emoten deutse aukerea literaturea baldintza duinetan itzultzeko, eta horrek kalidadeari eragiten deutso. Azken hamarkadetan egiten gabizan bidea txalotzekoa da, eta batzuk ia musutruk egiten dabizan lana be autortzeko modukoa da.\n9.- Poesiarako aldartean zagozala aitatu dozu lehen. Gehiago idazteko indarra emongo deutsu Donostia Kultura Sariak?\nSari batek beti laguntzen dau, batez be, hasikera baten uzkur bazagoz idazteko. Batzuetan lagunek edo ingurukoek esaten deutsue animetako, baina kanpotik jatortzun autortza hori beti da bultzadea, jakinik sariek daben puntu injustu hori. Ilusinoz nago, ganera badakit papelean argitaratuko dodazala nire poemak. Gero, badakit grina hau etorri jatan moduan, beharbada, barriro amatauko jatala edo beste lehentasun batzuk agertuko dirala. Baina aldarte honetan nagoan bitartean, segidu nahi dot idazten, nire estiloa bilatzen eta hobetzen, eta gozetan. Orain arte gozamena izan da idazten pasau dodan denporea.\n10.- Itzulpengintzan be bazabiz. Ames egiten hasita, zelako lanak itzuliko zendukez gustura?\nEskatzen hasita, nahiko neuke ofizioari edo lanbideari lotutako orduak gitxitu eta itzulpengintza literarioari ordu gehiago emon ahal izatea, ederra litzateke. Orain, askok egiten doguna da, libre daukaguzan orduetan zeozer idazten ahalegindu. Aspaldi daukat hasita G. K. Chesterton-en obra baten itzulpena, baina beti dago zeozer, lana dala, edo orain poesia, ezin amaitu. Egunen baten literaturea itzultzeko enkarguren bat jaso ezkero, pozik hartuko dot, eta, bestela, ahaleginduko naz lehiaketaren batera aurkezten. Gatxa da lehiaketetan lekua egitea, egia esan, maila handiko itzultzaileak dagozalako.\nBeti gogoan daukat, ganera, Virginia Woolf-en libururen bat itzultzeko fantasia. Haren obra dezente dagoz dagoeneko euskeratuta, autore horri jagokonez ez gagoz herren, ez da euskal irakurleak gehien behar dauen autorea momentu honetan. Baina, itzultzaile moduan, gustura ahaleginduko nintzateke Woolf euskeratzen.\n1. Maialen Berasategi | Ikusi handiago | Argazki originala\n2. Berasategi, Donostia Kultura Saria hartzen | Ikusi handiago | Argazki originala\nMaialen Berasategi Catalanek irabazi dau Donostia Kultura Poesia Sariketea


Kuba eta Euskal Herriko artisten praktika artistikoak ikusgai , Bilboko Azkuna Zentroan - Nontzeberri\nHasiera/ARTEA/Kuba eta Euskal Herriko artisten praktika artistikoak ikusgai , Bilboko Azkuna Zentroan\nLester Alvarez kubatarrak eta José Ramón Aise bilbotarrak Azkuna Zentroan egindako Praktika Artistikoen Egoitzaren emaitza aurkeztu dute.\nIzan ere, Azkuna Zentroko egoitza horrek, Kubako eta Euskal Herriko artisten arteko trukea sustatzen du, Habanako Carlos Garaicoa estudioko Artista x Artista programarekin lankidetzan.Ekimen honek, era berean, euskal hizkuntza eta kultura mundu osotik zabaltzeaz arduratzen den Etxepare Euskal Institutuaren babesa du. Hala, bi egoitzetan eta testuinguru artistiko ezberdinetan, ikerketa lanak eta euren obrak burutzeko aukera ematen zaie artistei.\nJose Ramón Aise artistak, Kubako naturaren eszenetatik abiatuta sortutako fikziozko paisaia bat zeharkatzen duen bideo-sorkuntza aurkeztu du: Brillan en la noche; “gaueko amesgaizto bat, kokoriko eta intsektu bioluminiszenteek argiztatua eta panorama gisa eraikia”, adierazi du artistak berak. Bideo sorkuntzan, iraultzaren paisaiaren irudi enblematikoek bat egiten dute herri-kontakizunen atmosferarekin. “Borroka historikoak irudikatzen dituen gailu piktorikoak, irudiaren, gailu optikoen, eta arkitekturaren erabileren azterketa bat irekitzen du lanak, ideologien eraikuntzan eta hedapenean, hain zuzen. Linterna magiko horretan, politika-, zientzia-, mitologia- eta herri-kontakizunak alderdi askotako irudimenean elkartzen dira”, gaineratzen du artista bilbotarrak.\nBestetik, Lester Alvarez artista kubatarrak, bere egonaldian sortutako bi lan artistiko jarri ditu ikusgai: La Noche en Cuba eta Viaje del inquisidor Alonso de Salazar.\nLa Noche en Cuba obrari dagokionez, 1959tik 2019rabitartean artistak margotutako akuarelen sorta bat da, gauari egindako erreferentzietan oinarrituta, eta batez ere 1959az geroztik argitaratutako literatura kubatarraren barruan kontatutako ametsetan sortua. Proiektu horren bidez, artistak Kubaren azken hirurogei urteetako irudi bat landu nahi du, bere literaturaren zatiak partitura-puntu gisa hartzean, klasikotzat jotzen duenetik hasi eta debekatua edo ahaztua izan deneraino.\nEta Viaje del inquisidor Alonso de Salazar, bigarren lanari dagokionez, berriz, 1611ko maiatzean Alonso de Salazarrek Nafarroako mendietan zehar egindako bidaiaz idatzi zuen txosten oparoa ardatz hartu duen instalazioa da; haren bidaia berregitea da asmoa, “ebidentzia” batzuk bilatzeko.\nLanak ikusteko aukera, hortaz, urtarrilaren 26ra bitartean izango duzue Azkuna Zentroko BAT Gunean.\nInformazio gehiago duzue, Azkuna Zentroko atari digitalean.


24 ordu gehiago dute enpresek itxialdira egokitzeko - Lea-Artibai eta Mutrikuko Hitza : Lea-Artibai eta Mutrikuko Hitza\n24 ordu gehiago dute enpresek itxialdira egokitzeko\nApirilaren 9ra bitartean egongo da dekretua indarrean, baina 24 orduko luzapena eman diete jarduera berehala etetea ezinezkoa zaien enpresei. Osasun larrialdia amaitzean, egin gabeko lanorduak berreskuratu beharko dituzte beharginek.\nPedro Sanchez Espainiako gobernuburuak zapatuan [martxoak 28] jakinarazi zuenez, funtsezkoak ez diren jarduera ekonomiko guztiak etengo dira. Hori arautzen duen dekretua Espainiako Aldizkari Ofizialean argitaratu dute, eta horren arabera, gaurtik [martxoak 30] apirilaren 9ra bitartean egongo da dekretua indarrean, baina 24 orduko luzapena eman diete jarduera berehala etetea ezinezkoa zaien enpresei. Helburu bakarra, gaineratzen duenez, “Baimen ordaindua gauzatu ahal izateko ezinbestekoak diren lanak egitea da, enpresa-jarduera berriro ekitean neurriz kanpoko kalterik ez egiteko”.\nPedro Sanchezek autonomia-erkidegoetako presidenteekin domekan [martxoak 29] egindako bileran, bai Iñigo Urkullu lehendakariak zein Juan Manuel Moreno eta Alberto Nuñez Feijoo Andaluziako eta Galiziako presidenteek enpresa batzuen jarduera bat-batean ez gelditzea eskatu zioten presidenteari, makinaren batean edo ekoizpen-prozesu jakin batzuetan eragin dezakeen kalteagatik.\nUrkulluk gutun bat ere bidali zion Sanchezi, eta funtsezkoak ez diren zerbitzuak nola gelditu erabakitzea autonomien esku uztea eskatu zion.\nAzken Dekretua ez zaie aplikatuko ERTE edo aldi baterako ezintasunagatik kontratua etenda dutenei eta telelanaren bidez lan egiten dutenei.\nFuntsezkoa ez den jarduera batean lan egiten duten beharginak, ordea, gaur beharrera joan ahal izan dira, bihar [martxoak 31], berriz, etxean geratu beharko dute, eta osasun larrialdia amaitzean, egin gabeko lanorduak berreskuratu beharko dituzte. Abenduaren 31 arteko epea izango dute horretarako, eta enpresagaz adostu ahal izango dute lanorduak zelan gehitu.\nFuntsezko jarduera batean lan egiten duten beharginek normaltasunez joan behar dute lanpostura. Espainiako gobernuak funtsezkotzat jo dituen jarduerak hurrengoak dira:\n1. Garraioa, aduanak, energia, petrolio eta gas hornidura bermatzeko beharrezkoak diren lanpostuak eta «azpiegitura kritikoetakoak».\n2. Premiazko ondasun eta zerbitzuen ekoizpenean eta banaketan lan egiten dutenak: jakiak, edariak, animalientzako elikagaiak, garbiketa produktuak, botikak, osasun produktuak.\n3. Janaria etxera eramaten duten ostalaritza saltokiak.\n4. Osasun teknologiaren eta materialen nahiz erietxeetako ekipamenduen ekoizpen katean eta banaketan lan egiten dutenak.\n5. Funtsezkotzat jotako jarduerek egoki funtzionatu dezaten beharrezkoak diren hornidura eta materialak eskaintzen dituen manufaktura industriaren jarduera produktiboari eusteko ezinbestekoak direnak.\n6. Pertsonen eta merkantzien garraioan lan egiten dutenak.\n7. Espetxe Instituzioetan, babes zibilean, itsas salbamenduan, suteetan, meatzeen segurtasunean eta bide segurtasunean lan egiten dutenak. Baita segurtasun pribatuko langileak ere, horiek segurtasunezko garraioan, alarmei erantzuteko lanetan eta oinarrizko zerbitzuak ematen direla bermatzeko lanetan dihardutenean.\n8. Armadari materiala eta ekipamenduak hornitzeko langileak.\n9. Osasun zentroetako langileak, eta adinekoak, adingabeak eta mendekotasunen edo ezgaitasunen bat dutenak artatzen dituzten zentroetako beharginak; baita COVID-19ari aurre egiteko ikerketa eta garapen zentroetan lan egiten dutenak ere, eta horiei zerbitzuak ematen dizkieten enpresen gutxieneko zerbitzuak. Hileta zerbitzuetako beharginak.\n10. Animalien osasun artarako zentroetako langileak.\n11. Prentsa eta komunikabideak saltzen, inprimatzen eta banatzen lan egiten dutenak.\n12. Finantza zerbitzuak; bankuak, aseguruak eta inbertsioak, ezinbestekoak diren zerbitzuak emateko soilik.\n13. Telekomunikazio eta ikus-entzunezko eta beharrezko informatika zerbitzuetako enpresak, eta horiek ahalbidetzen dituzten sare eta instalazioetan eta horien funtzionamendu egokia ziurtatzen dihardutenak, bereziki zerbitzu publikoak eskaintzeko beharrezkoak diren kasuetan.\n14. Genero indarkeriaren biktimak babesteko eta artatzeko zerbitzuei lotutakoak.\n15. Bertan behera geratu ez diren auzibideetan, abokatu, prokuradore, gizarte langile, itzultzaile eta psikologo lanetan ari direnak.\n16. Lege aholkularitzan, gestoria administratiboetan eta lan arriskuen prebentzioan lan egiten dutenak, soilik premiazko kasuetan.\n17. Notariotzan eta erregistroetan lan egiten dutenak, soilik Segurtasun Juridikoko Zuzendaritzak ezinbestekotzat jotako zerbitzuak betetzeko denean.\n18. Matxurak premiaz konpontzeko eta garbiketa eta mantentze zerbitzuetan dihardutenak. Hondakin arriskutsuak, hiri hondakinak eta ur hondakinak jasotzen, kudeatzen eta tratatzen dituztenak, deskontaminazio jardueretako beharginak eta hondakinen kudeaketan, garraioan eta kentzean ari direnak.\n19. Iheslarientzako harrera zentroetako eta migranteentzako zentroetako langileak, Migrazioetarako Espainiako Estatu Idazkaritzak diruz lagundutakoak badira.\n20. Ur horniduran, depurazioan, garraioan, arazketan eta saneamenduan lan egiten dutenak.\n21. Meteorologia zerbitzuak emateko beharrezkoak diren zereginetakoak.\n22. Estatuak izendatutako operadoreak emandako posta zerbitzuko langileak.\n23. Osasun materialen inportazioan eta horniduran lan egiten duten sektoreetakoak; logistika, garraio, biltegiratze, aduana zirkulazio eta, oro har, osasun korridoreetan parte hartzen duten guztietakoak.\n24. Internet, telefono edo posta bidezko komertzio bidez erositako produktuen banaketan eta entregatzean lan egiten dutenak.\n25. Premiazkotzat jotako zerbitzuetan lan egiten duten beste edozein sektoretakoak.